BN belum sedia hadapi PRU15, banyak perkara perlu dilakukan menangi hati rakyat

BANGI, 7 Zulkaedah 1443H, Selasa – Saranan Datuk Seri Mohamad Hasan dalam Konvensyen BN di Pusat Dagangan Dunia (WTC) Kuala Lumpur baru-baru ini seolah-olah menunjukkan BN belum bersedia untuk menghadapi Pilihan Raya Umum ke-15 (PRU15).

Timbalan Pengerusi BN sebelum ini menyatakan BN harus diperkenalkan semula kepada masyarakat dengan tawaran dan penampilan baharu.

BN mesti menerima hakikat bahawa jenama sahaja tidak akan memenangkan bahkan pengalaman memerintah sudah tidak menjadi kelebihan yang mutlak.

Katanya, BN harus tampil dengan imej yang revolusional dalam menghadapi PRU di samping menyingkirkan persepsi kuasa, korupsi dan kebejatan moral yang sinonim dengan parti itu selama ini.

Berikutan itu, Profesor Emeritus di Fakulti Pengajian dan Pengurusan Pertahanan Universiti Pertahanan Nasional Malaysia (UPNM), Datuk Dr Wan Hashim Wan Teh berkata, semua perkara disebutkan Mohamad memerlukan masa untuk dilaksanakan dan menunjukkan BN belum bersedia untuk menghadapi PRU15.

“Fakta, data dan dana adalah senjata utama untuk memenangi PRU15, bukan sentimen dan emosi. Perwakilan turut mengakui BN masih ketinggalan dari sudut fakta dan data apatah lagi dana.

“Hal ini mempunyai kaitan dengan ucapan Perdana Menteri – walaupun pada penilaian BN rakyat sudah kembali kepada BN, BN tidak boleh berasa selesa.

“Ini kerana masih banyak perlu dilakukan untuk memenangi hati rakyat bagi menjamin kejayaan PRU15,” katanya menulis di Berita Harian.

Justeru, beliau menyarankan pemimpin BN merenungi pepatah Melayu ‘dengar cakap enggang, makan buah beluluk; dengar cakap orang, terjun masuk lubuk’.

“Dalam hal ini, pengalaman Najib yang ‘dengar cakap orang’ sehingga beliau dan BN ‘masuk lubuk’ kekalahan dalam PRU14 tidak berulang dan menimpa Ismail Sabri dan juga BN,” katanya.

Beliau merujuk kepada gesaan Datuk Seri Najib Razak supaya pemimpin tertinggi BN atau ‘top 5’ untuk berunding sebaik-baiknya bagi mengadakan PRU15 ketika pembangkang kini dalam keadaan cacamarba.


Sokong Jumaat ‘Hari Jawi’, boleh juga martabat sebagai tulisan rasmi

BANGI, 18 Zulkaedah 1441H, Jumaat – Tulisan jawi bukan sekadar warisan negara tetapi perlu dimartabatkan sebagai tulisan rasmi, syor Ahli Jawatankuasa Pusat gerakan Islam, Ikatan Muslimin Malaysia (ISMA), Ustaz Shuhaib Ar-Rumy Selamat.

Menyambut baik pelaksanaan hari Jumaat sebagai hari tulisan jawi, beliau menyokong penuh usaha Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad al-Bakri memperkasa sebahagian tradisi dan kebudayaan yang membentuk Malaysia sehingga hari ini.

Ustaz Shuhaib berkata, usaha berkenaan perlu diperluaskan bagi menangkis cubaan pihak tidak bertanggungjawab yang prejudis terhadap jawi.

“Usaha memartabatkan jawi selaras dengan statusnya sebagai khazanah warisan negara yang perlu terus dipelihara.

“Semua rakyat Malaysia tanpa mengira kaum perlu menghayati Jawi sebagai identiti negara,” katanya ketika dihubungi Ismaweb.net hari ini.

Terdahulu, Dr Zulkifli berkata, tulisan Jawi diiktiraf dalam Perlembagaan Persekutuan sebagaimana yang termaktub dalam Seksyen 9 Akta Bahasa Kebangsaan 1963/67.

Akta itu menyatakan tulisan bagi bahasa kebangsaan ialah tulisan Rumi, dengan syarat bahawa ini tidak melarang penggunaan tulisan Melayu yang lebih dikenali dengan nama tulisan Jawi, bagi bahasa kebangsaan.


Berjalan, berlumba dan berlari dalam al-Quran

1. PERHATIKAN bagaimana perkataan berjalan, berlumba dan berlari disebutkan di dalam al-Quran. Ia dipersembahkan dengan konteks dan objektif yang sangat sesuai dengan keadaannya.

2. Perkataan berjalan digunakan dalam konteks yang menjelaskan soal usaha mencari rezeki. Seakan-akan Allah ingin mendidik kita agar soal rezeki diusahakan dengan tenang, tidak terlalu gopoh dan gelojoh bagi meraih keuntungan dunia. Firman Allah:

هُوَ الَّذِي جَعَلَ لَكُمُ الْأَرْضَ ذَلُولاً فَامْشُوا فِي مَنَاكِبِهَا وَكُلُوا مِن رِّزْقِهِ

“Dialah yang menjadikan bumi bagi kamu: mudah digunakan, maka berjalanlah di merata-rata ceruk rantaunya, serta makanlah dari rezeki yang dikurniakan Allah..”

3. Namun apabila menyebut tentang solat, Allah menggunakan perkataan “berusaha segera.” Ia seakan satu mesej, solat ini adalah sesuatu yang mesti diusahakan dan ditunaikan segera bagi mengingati Allah. Firman Allah:

يَا أَيُّهَا الَّذِينَ آمَنُوا إِذَا نُودِي لِلصَّلَاةِ مِن يَوْمِ الْجُمُعَةِ فَاسْعَوْا إِلَى ذِكْرِ اللَّهِ وَذَرُوا الْبَيْعَ

“Wahai orang yang beriman! Apabila diserukan azan untuk mengerjakan solat pada hari Jumaat, maka segeralah kamu pergi (ke masjid) untuk mengingati Allah dan tinggalkanlah berjual-beli.”

4. Apabila menyebutkan tentang keampunan Allah, Allah meminta kita berlumba-lumba. Ia seakan satu tingkatan yang lebih tinngi lagi. Firman Allah:
سَابِقُوا إِلَىٰ مَغْفِرَةٍ مِّن رَّبِّكُمْ

“Berlumbalah kamu kepada (mengerjakan amal-amal yang baik untuk mendapat) keampunan dari Tuhan kamu…”

5. Kemuncaknya apabila menyebut tentang keredaan Allah, maka Allah meminta kita berlari kepada. Firman Allah:

فَفِرُّوا إِلَى اللَّهِ ۖ إِنِّي لَكُم مِّنْهُ نَذِيرٌ مُّبِينٌ

“Maka berlarilah kamu kembali kepada Allah (dengan bertaubat dan taat), sesungguhnya aku diutuskan Allah kepada kamu, sebagai pemberi amaran yang nyata.”

6. Perhatikan bagaimana semakin tinggi objektif yang ingin dicapai, semakin tinggi usaha yang mesti dilakukan dengan kadar yang segera.

Semoga Allah membimbing kita.

Dr Ahmad Sanusi Azmi


‘Jangan cuba padam keistimewaan orang Melayu’: Presiden BERJASA

BANGI, 8 Rabiulakhir 1444H, Khamis – Presiden BERJASA, Haji Zamani Ibrahim mengingatkan Lim Kit Siang supaya tidak sesekali cuba ‘memadamkan’ kedudukan istimewa orang Melayu seperti yang termaktub dalam Perlembagaan Persekutuan.

Ini selepas veteran DAP itu mendakwa Malaysia memerlukan ‘Ketuanan Malaysia’ dan bukannya ‘Ketuanan Melayu’ jika negara mahu menjadi sebuah negara majmuk bertaraf dunia.

Kit Siang sebelum ini mendakwa, Ketuanan Melayu hanyalah satu helah golongan UMNO untuk mengayakan diri mereka secara melampau sementara orang Melayu dan Bumiputera yang lain terus miskin dan ketinggalan.

“Dasar ini bertentangan dengan prinsip asas pembinaan negara Malaysia, di mana setiap rakyat Malaysia, sama ada Melayu, Cina, India, Kadazan, atau Dayak, adalah sama-sama rakyat Malaysia, bahawa tidak ada beza rakyat kelas pertama, kelas kedua, atau kelas ketiga,” katanya.

Mengulas perkara itu, Haji Zamani mendakwa, kenyataan Kit Siang seolah-olah cuba membawa negara ke satu tahap yang sama rata, sedangkan naratif itu perkara yang berbeza.

“Lim Kit Siang kena ingat bahawa di Malaysia ini Ketuanan Melayu. Keistimewaan orang Melayu termaktub dalam Perlembagaan. Jangan cuba dipadamkan,” katanya menerusi video ringkas disiarkan di Facebook beliau, hari ini.

Calon Gerakan Tanah Air (GTA) kerusi Tampin itu menggesa Kit Siang tidak mempertikaikan apa-apa keistimewaan orang Melayu.

“Kalau kamu ingin duduk di negara ini (menjadi) warganegara Malaysia, mari kita sama-sama bina negara berdasarkan kepada perundingan yang telah pun dibuat meletakkan bahawa keistimewaan Melayu itu satu tahap yang tinggi,” katanya.


Buku bekas Peguam Negara lebih banyak dedah pekung di dada

BANGI, 20 Jamadilakhir 1442H, Selasa – Apa tujuan Tan Sri Tommy Thomas mendedahkan banyak ‘cerita’ dalam biografinya My Story: Justice in Wilderness yang dipasarkan Sabtu, lalu.

Ini kerana biografi bekas Peguam Negara itu lebih banyak mendedahkan pekung di dada termasuk bukti bahawa Tommy adalah lantikan politik, kata Ahli Majlis Tertinggi UMNO, Datuk Dr Mohd Puad Zarkashi.

“Tommy sebenarnya mahu ‘justify’ apa yang dibuatnya selama menjadi Peguam Negara adalah betul.

“Dia rasa malu kerana hanya menjadi Peguam Negara tidak sampai sepenggal,” dakwa Puad menerusi kenyataan di Facebook.

Mengambil contoh ‘cerita’ dalam biografi berkenaan, Puad berkata, Tommy mengaku tidak mendakwa pendakwah antarabangsa, Dr Zakir Naik kerana atas arahan bekas Perdana Menteri, Tun Dr Mahathir Mohamad.

Bahkan, keputusan melepaskan 12 suspek kumpulan pengganas, LTTE juga setelah mendapat izin daripada Tun Mahathir.

“Dalam kes Muhammad Adib pula, Tommy berkeras tidak mahu mendakwa suspek. Walhal, Koroner Rofiah Mohd memutuskan kematian Adib adalah perbuatan jenayah yang dilakukan oleh dua atau tiga perusuh yang belum dikenali,” katanya.

Sebaliknya, Puad mempersoalkan mengapa Tommy tidak mengulas mengenai kes-kes berprofil tinggi membabitkan bekas Menteri Kewangan, Lim Guan Eng dan Datuk Seri Mohamed Azmin Ali yang merupakan Menteri Hal Ehwal Ekonomi di bawah kerajaan Pakatan Harapan (PH).

“Hairan juga, kenapa tidak tulis pasal Lim Guan Eng. Kenapa tidak dedah bagaimana kes Lim Guan Eng digugurkan. Mustahil dia tidak rujuk kepada Mahathir sebelum kes itu dibuang.

“Tommy juga tidak sentuh isu Azmin Ali. Sepatutnya dia bertanya kepada Ketua Polis Negara Hamid Bador, betulkah video itu kabur,” katanya.

Melihat kepada ‘kisah-kisah’ yang diceritakan dalam biografi berkenaan, Puad merasakan selayaknya Tommy melepaskan jawatan.

“Apa pun elokkah Tommy Thomas letak jawatan. Dia lantikan DAP. Tan Sri Muhyiddin tidak suka DAP. Muhyiddin pun dendam dia kerana tidak dakwa 12 orang penyokong LTTE.

“Justeru Tommy Thomas adalah Peguam Negara terburuk dalam sejarah keadilan negara,” katanya.


Tiada bangsa lebih baik dari Melayu terima kaum lain

BANGI, 19 Ramadan 1444H, Isnin – Tiada bangsa yang lebih baik daripada Melayu apabila membenarkan kaum lain hidup sama seperti orang asal negara ini tanpa diasimilasikan, demikian kata pendakwah bebas, Prof Dr Mohd Ridhuan Tee Abdullah.

Jika dibandingkan pendatang di negara lain, beliau berkata, mereka bukan sahaja diwajibkan asimilasi paksa, bahkan diberi kata dua jika tidak sanggup berasimilasi penuh sebagai bangsa asal.

Tetapi, bukan Melayu di negara ini masih bebas mengekalkan tradisi dan budaya masing-masing, tanpa paksaan untuk menerima adat Melayu.

“Buktinya bukan Melayu kekal lebih Cina daripada warga China dan lebih India daripada warga India.

“Bukan Melayu bukan sahaja tidak diasimilasikan, malah dibenarkan membuka dan bersekolah menggunakan bahasa ibunda, walaupun Perlembagaan tidak membenarkan.

“Untuk makluman, Perlembagaan membenarkan belajar bahasa ibunda, bukan belajar dalam bahasa ibunda,” katanya dalam tulisan di ruangan Kolumnis Ismaweb.net, hari ini.

Beliau berkata, situasi itu jauh bezanya dengan nasib minoriti umat Islam yang saban hari dibunuh serta ditindas di negara China dan India.

“Bayangkan umat Islam di India dan China, dahulu terdapat puluhan ribu buah masjid. Kini, masjid-masjid ditukar menjadi kuil-kuil.

“Nama-nama tempat yang ada kaitan dengan nama-nama Islam, semua ditukar menjadi nama-nama Hindu. Ini tidak termasuk pembolotan sektor ekonomi,” katanya.

BACA PENUH TULISAN PROF DR MOHD RIDHUAN TEE ABDULLAH DI SINI;


Rahman Dahlan letak jawatan Ahli Lembaga Pengarah UMS

BANGI, 28 Zulhijjah 1442H, Sabtu – Datuk Seri Abdul Rahman Dahlan hari ini mengumumkan peletakan jawatan serta-merta sebagai Pengerusi Ahli Lembaga Pengarah, Universiti Malaysia Sabah (UMS).

Sebagai Ahli Majlis Kerja Tertinggi (MKT) UMNO yang patuh dan setia dengan ketetapan parti, Abdul Rahman berkata, tindakan itu selaras keputusan MKT pada 3 Ogos lalu.

Bahkan, katanya, UMNO adalah sebuah parti perjuangan yang mendukung titah Yang di-Pertuan Agong sebagai Raja Berperlembagaan seperti termaktub di dalam asas dan tujuan UMNO mengikut Fasal 3.

“Terlebih dahulu, saya ingin mengucapkan ribuan terima kasih kepada mantan Menteri Pengajian Tinggi, Datuk Seri Noraini Ahmad kerana telah memberi peluang kepada saya untuk berkhidmat sebagai Ahli Lembaga Pengarah Universiti Malaysia Sabah.

“Akhir kata, saya ingin menzahirkan ucapan terima kasih kepada seluruh kakitangan Universiti Malaysia Sabah kerana telah memberikan kerjasama yang baik sepanjang perkhidmatan saya di universiti tersebut,” katanya dalam kenyataan, hari ini.


Kerja alih dan baiki kren gantri rumit, ambil masa beberapa hari

KUALA LUMPUR, 10 Syaaban 1442H, Rabu – Pihak Projek Lintasan Kota Holdings Sdn Bhd (Prolintas) hari ini giat melakukan kerja-kerja pengalihan struktur kren gantri dan pembaikan di tapak pembinaan Lebuhraya Bertingkat Sungai Besi-Ulu Kelang (SUKE) di Persiaran Alam Damai, Cheras.

Prolintas dalam kenyataan hari ini memaklumkan, proses pengalihan dan pembaikan yang dilakukan selepas operasi mengeluarkan mayat mangsa terakhir selesai dilakukan awal pagi tadi, dijangka akan mengambil masa sehingga beberapa hari berikutan prosesnya yang rumit.

“Ia juga disebabkan faktor-faktor keselamatan terutamanya kepada penduduk sekitar dan pekerja di tapak antaranya adalah bagi memastikan struktur lebuh raya yang terlibat kekal utuh.

“Tambahan pula kerja-kerja pengalihan kren gantri yang terlalu berat memerlukan proses pemotongan kepada beberapa bahagian kecil sebelum dibawa turun,” maklum kenyataan itu.

Sementara itu bagi memastikan keselamatan penduduk terutamanya yang tinggal di Kondominium Puncak Banyan, jalan alternatif telah siap diturap sejak hari pertama kejadian dan dibuka untuk kegunaan penduduk.

Kenyataan itu menjelaskan sebagai akses keluar masuk, lencongan dan penutupan sementara sebahagian laluan di Persiaran Alam Damai dilakukan bagi kedua-dua arah berkuat kuasa serta-merta, sehingga kerja-kerja pembaikan selesai.

Sementara untuk pengguna dari arah Jalan Lingkaran Tengah Dua (MRR2) yang ingin menuju ke Alam Damai pula akan dilencongkan ke Jalan Cerdas (Pasar Malam Taman Connaught) untuk keluar ke Jalan Alam Damai berhampiran OCBC Bank.

“Semasa penutupan jalan dilakukan, hanya penduduk yang tinggal di kawasan berhampiran iaitu membabitkan kondominium Mandarina, Puncak Banyan, Altitude 236 dan penduduk yang terlibat sahaja yang dibenar menggunakan laluan tersebut.

“Penempatan pengawal trafik lalu lintas, kon keselamatan, papan tanda amaran serta arah telah diletakkan di sepanjang laluan terlibat semasa penutupan dijalankan,” kata kenyataan itu.

Selain itu, pengguna laluan terbabit juga diminta mematuhi papan tanda arah, kelajuan dan keselamatan serta arahan kakitangan bertugas bagi memastikan perjalanan lancar dan selamat selain menggunakan laluan alternatif yang dicadangkan bagi mengelakkan kesesakan.

Pada Isnin lalu tiga pekerja warga China maut manakala seorang pemandu tempatan cedera parah berikutan kejadian satu daripada komponen kren gantri terjatuh di tapak pembinaan lebuh raya itu. – Bernama


Jangan bersikap dualisme dalam urusan jaga alam sekitar

BANGI, 23 Rabiulawal 1445H, Isnin – Persatuan Penyelidik Sumber Asli, Pertanian dan Alam Sekitar Malaysia (SALAM) menggesa kerajaan mengambil langkah mitigasi yang lebih serius dengan melihat kepada amaran dikeluarkan Pusat Meteorologi Khas Asean (ASMC) berkenaan situasi jerebu kali ini.

Menurut laporan daripada ASMC katanya, rantau Asia Tenggara sedang berhadapan dengan fenomena El Nino yang menyebabkan cuaca panas dan kering.

Ini akan menyebabkan peningkatan titik panas sekali gus berpotensi meningkatkan risiko kebakaran hutan dan tanah yang boleh mengakibatkan jerebu rentas sempadan.

ASMC juga menjangkakan keadaan titik panas dan jerebu yang teruk sejak 2019 disebabkan kombinasi kesan El Nino dan fasa Indian Ocean Dipole (IOD) positif.

Atas dasar prihatin, SALAM mengajak masyarakat supaya mengambil langkah proaktif bagi mengurangkan risiko kebakaran hutan dan tanah yang akan memburukkan lagi keadaan.

Antara tindakan yang boleh diambil adalah dengan mengelakkan kaedah ‘tebang dan bakar’ dalam aktivti pertanian atau perladangan.

SALAM turut menyarankan aktiviti pertanian di kawasan tanah gambut dilaksanakan dengan mengekalkan paras air bawah tanah mengikut spesifikasi ditetapkan oleh pihak berkuasa pertanian.

Langkah itu wajar bagi mengelakkan tanah gambut menjadi terlalu kering serta mudah terbakar.

“Masyarakat juga perlu mengelakkan pembakaran terbuka secara sengaja seperti pembakaran sampah yang biasa dilakukan di kawasan perumahan.

“Selain itu, masyarakat juga dinasihatkan supaya tidak membuang puntung rokok atau menyalakan unggun api kerana ia berisiko menyebabkan kebakaran,” katanya dalam kenyataan.

Pada masa sama, SALAM mengajak semua pihak untuk bermuhasabah terhadap pelbagai musibah alam sekitar dengan merujuk kepada ayat al-Quran yang bermaksud:

“Telah timbul berbagai kerosakan dan bala bencana di darat dan di laut dengan sebab apa yang telah dilakukan oleh tangan manusia; (timbulnya yang demikian) kerana Allah hendak merasakan mereka sebahagian dari balasan perbuatan-perbuatan buruk yang mereka telah lakukan, supaya mereka kembali (insaf dan bertaubat).” (Surah Ar-Ruum 30:41)

Persatuan itu juga mengingatkan bahawa umat Islam, kerajaan mahupun rakyat tidak boleh bersikap dualisme dalam urusan menjaga alam sekitar.

Ini kerana Islam bukanlah agama ibadah semata-mata, tetapi juga meliputi segenap aspek kehidupan termasuklah akhlak terhadap alam sekitar.

“Sesungguhnya, umat Islam memikul amanah untuk menjaga bumi ini sebaik-baiknya bagi diwariskan kepada generasi akan datang, supaya peranan khalifah ke atas manusia terus dapat dilaksanakan di muka bumi.

“Mengabaikan penjagaan alam sekitar adalah pengkhianatan kepada amanah yang diberikan oleh Allah,” katanya.


Wisma Putra sahkan rakyat Malaysia mengintip di Norway ditahan

BANGI, 26 Safar 1445H, Selasa – Kementerian Luar Negeri (KLN) melalui Kedutaan Besar Malaysia di Stockholm mengesahkan seorang lelaki dipercayai warganegara Malaysia ditahan di Norway kerana disyaki terbabit dengan aktiviti pengintipan.

Dalam satu kenyataan hari ini, KLN berkata, Kedutaan Besar Malaysia di Stockholm sedang berhubung rapat dengan pihak berkuasa tempatan di Oslo untuk mendapatkan maklumat lanjut mengenai kes itu.

“Kementerian Luar akan terus memantau perkembangan kes ini dan akan menghulurkan bantuan konsular sewajarnya sekiranya diperlukan,” katanya.

Media antarabangsa sebelum ini melaporkan, seorang pelajar Malaysia ditahan kerana dipercayai terbabit dalam kesalahan pengintipan dengan melakukan aktiviti risikan isyarat di Norway, termasuk pemantauan telefon (wiretapping).

Memetik The Nordic Page, penahanan terhadap suspek berusia 25 tahun itu dibuat oleh Perkhidmatan Perisikan Norway-PST.

Menurut PST, pelajar itu tidak mendaftar di institusi pendidikan di Norway dan menetap di negara berkenaan dalam jangka masa singkat.

Pihak berkuasa berkata, suspek ditahan pada 8 September lalu dan akan ditahan selama empat minggu, dengan dua minggu pertama di dalam sel berasingan.

Polis turut merampas beberapa barangan daripada pelajar terbabit termasuk peranti pembawa data elektronik yang sedang disiasat oleh PST.

Tuduhan terhadapnya adalah berdasarkan Seksyen 121 Kanun Jenayah, yang membawa hukuman penjara sehingga tiga tahun bagi individu yang mengumpul atau memiliki maklumat rahsia yang boleh membahayakan kepentingan asas negara.


Jerman lanjut sekatan perjalanan dari UK

BERLIN, 8 Jamadilawal 1442H, Rabu – Jerman pada Selasa melanjutkan larangan perjalanan dari Britain hingga 6 Januari di tengah kebimbangan penuralan varian baharu COVID-19, walaupun Suruhanjaya Eropah sebelum ini mencadangkan negara anggota menamatkannya.

Maklumat perjalanan terkini yang dikeluarkan pada Selasa itu melarang pelancong dari Britain masuk ke Jerman mulai 22 Disember hingga 6 Januari, namun larangan itu tidak tertakluk kepada warga Jerman, lapor Agensi Berita Xinhua.

Dari 1 Januari 2021, individu yang mempunyai kebenaran tinggal dan menetap dibenarkan masuk, kata kenyataan itu. “Kerajaan persekutuan perlu meluluskan setiap satu penerbangan.”

Jerman adalah antara negara Kesatuan Eropah yang baru-baru ini melarang atau mempertimbangkan untuk menyekat perjalanan dari Britain kerana kebimbangan terhadap jenis virus baharu COVID-19 yang menular di seluruh selatan England.

Terdahulu, Suruhanjaya Eropah tidak menggalakkan perjalanan keluar dan masuk dari Britain yang kurang penting tetapi kebenaran diberikan kepada individu yang mahu kembali negara asal dengan syarat perlu menjalani ujian saringan COVID-19 atau kuarantin. – Bernama


‘Kumpulan dari salah laku, rasuah perpaduannya sangat rapuh’

BANGI, 24 Jamadilakhir 1444H, Selasa – Presiden PAS, Tan Sri Abdul Hadi Awang menegaskan perpaduan mestilah dipimpin oleh Islam yang berintegriti, bukan dalam kalangan mereka yang tidak beriman, berakhlak dan berilmu serta bukan pula berwala’ kepada musuh Islam.

Ini kerana, syarat perpaduan adalah berdasarkan kepada akidah dan iman yang kukuh dengan berpegang kepada konsep akidah Islamiah yang berteraskan beriman kepada Allah, Rasul, kitab serta hari akhirat.

Beliau berkata, adapun perpaduan dengan masyarakat bukan Islam berkonsepkan kemanusiaan, maka diwajibkan menegakkan keadilan terhadap golongan bukan Islam yang bersedia berada di bawah pemerintahan Islam.

“Begitulah pula, dilaksanakan perpaduan dalam skop yang lebih besar, sehinggakan dalam konteks menubuhkan sebuah negara dan kerajaan.

“Maka, mesti dilihat, adakah kumpulan tersebut terbentuk daripada hasil salah laku, rasuah, menipu, zalim dan lain-lain?

“Tanpa mereka bertaubat dengan taubat nasuha dan berazam dengan ikhlas untuk meninggalkan maksiat setelah benar-benar berjaya meninggalkannya, atau setelah benar-benar menjalani hukuman yang adil di alam dunia, bukan yang berjaya melepaskan dengan berbagai-bagai tipu dan helah. Maka, perpaduannya adalah sangat rapuh,” katanya.

Abdul Hadi berkata, kerajaan perpaduan bermakna tiada pembangkang atau pembangkang terlalu kecil serta tidak bermaya.

Katanya, jika jumlah pembangkangnya sangat besar, maka kerajaan yang dibentuk itu bukan dikira sebagai kerajaan perpaduan.

“Jika kepalanya terlalu besar lebih besar daripada jasadnya, maka kemungkinan jatuhnya itu lebih mudah.

“Islam menetapkan asas keberkatan kepada kerja dan hasilnya yang membawa kebajikan di dunia yang menjadi jambatan ke akhirat, berpahala di akhirat atau kebajikan yang disimpan di hari akhirat kelak,” katanya.


Pakistan sekat kemasukan pelancong India

KARACHI, 8 Ramadan 1442H, Selasa  – Pakistan pada Isnin menyekat kedatangan pelancong India selama dua minggu berikutan penularan varian baharu virus COVID-19, lapor Agensi Andolu.

Keputusan itu diputuskan dalam mesyuarat Pusat Gerakan dan Operasi Nasional (NCOC), sebuah badan yang mengawasi strategi anti-virus negara diterajui Menteri Perancangan Asad Umar, kata pusat itu dalam satu kenyataan.

“Mesyuarat telah memutuskan India disenaraikan sebagai negara Kategori C selama dua minggu. Akan ada larangan masuk kepada penumpang yang datang dari India melalui laluan udara dan darat,” kata kenyataan itu.

Pelancong dari negara Kategori C tidak dibenarkan masuk ke Pakistan, manakala warga Pakistan perlu mendapatkan kebenaran, menurut protokol keselamatan NCOC.

Menurut kenyataan itu, anggota mesyuarat diberi penjelasan mengenai penularan varian baharu COVID-19 India- varian “double-mutant” – yang dianggap penyebab kepada lonjakan jangkitan baru-baru ini.

India mencatat kenaikan harian melebihi 273,000 kes dalam tempoh 24 jam, menyebabkan kerajaan New Delhi pada Isnin mengumumkan sekatan pergerakan selama seminggu.

Setakat ini India melaporkan lebih 15 juta kes positif dan 178,769 kematian.

Pakistan pula mencatatkan 761,437 kes dan korban seramai 16,316 orang. -Bernama


Haramkan buku hina Jata Negara: Awang Sariyan

Oleh Siti Hafidah Abd Ghaffar

BANGI, 9 Zulkaedah 1441H, Rabu – Kementerian Dalam Negeri (KDN) digesa mengharamkan penerbitan buku bertajuk ‘Rebirth: Reformasi, Resistance, And Hope In New Malaysia’ yang didakwa menghina Jata Negara.

Pengerusi Jawatankuasa Pengelola Dewan Bahasa dan Pustaka (DBP), Prof Datuk Dr Awang Sariyan berkata, tindakan itu perlu susulan ia menimbulkan masalah ketenteraman rakyat dan menghina unsur kedaulatan negara.

Tegasnya, segala unsur yang mewakili kedaulatan negara seperti lagu kebangsaan, bendera, bahasa kebangsaan dan Jata Negara mesti dihormati oleh semua warganegara bahkan negara lain.

“Justeru langkah pertama perlu diambil ialah menyiasat dan mendakwa pelukisnya, penulis buku di bawah Akta Hasutan atau undang-undang lain.

“Perbuatan penulis menjadikan bentuk Jata Negara untuk kulit buku mereka, dengan bentuk yang membayangkan penghinaan kepada unsur kedaulatan negara tidak dapat diterima dan perlu diambil tindakan segera oleh KDN di bawah Akta Mesin Cetak dan undang-undang lain yang ada,” katanya ketika dihubungi Ismaweb.net , hari ini.

Dr Awang menyifatkan, buku yang mempamerkan lukisan mirip Jata Negara itu meletakkan seorang kanak-kanak berbogel di atas bulan dan bintang, serta mengubah suai bentuk dua ekor harimau selain menambah bentuk seekor buaya di bahagian bawahnya turut menghina agama Islam.

“Penghinaan turut membabitkan Islam sebagai agama Persekutuan seperti yang terdapat pada jata. Bahkan penggantian objek asal dengan objek bermotif penghinaan seperti buaya dan lain-lain tidak memberikan kemuliaan kepada negara,” katanya yang juga Penyandang Kursi Za’ba di Universiti Pendidikan Sultan Idris (UPSI).

Sebelum ini, buku ‘Rebirth: Reformasi, Resistance, And Hope In New Malaysia suntingan penulis, Kean Wong tular di media sosial dan mendapat kecaman netizen kerana mempamerkan logo mirip jata negara yang diubah suai sebagai penghias muka hadapan.

Selepas Kementerian Dalam Negeri (KDN) mengarahkan polis menyiasat, penerbitnya tampil memohon maaf dan mendakwa kononnya tiada niat untuk menghina lambang negara itu.

Pengarah dan pengasas syarikat penerbitan Gerakbudaya, Chong Ton Sin mendakwa, imej pada kulit buku itu berasal daripada sebuah lukisan yang pernah dipamerkan di negara ini beberapa tahun lalu, dan penggunaannya diatur antara pelukis dan pengarang buku terbabit.


Ramasamy umum keluar DAP setelah 18 tahun berkhidmat

BUTTERWORTH, 23 Muharam 1445H, Khamis – Kemelut politik dalaman DAP Pulau Pinang memasuki episod baharu hari ini apabila Timbalan Pengerusi DAP negeri, itu Dr P. Ramasamy mengumumkan keluar parti setelah berkhidmat selama 18 tahun dalam parti sejak 2005.

Bekas Timbalan Ketua Menteri II dan Ahli Majlis Mesyuarat Negeri (Exco) Pembangunan Modal Insan, Pendidikan, Sains dan Teknologi itu berkata, beliau telah menghantar surat peletakan jawatan kepada Setiausaha Agung parti Anthony Loke dan Ketua Menteri Pulau Pinang, Chow Kon Yeow pagi ini.

“Saya ambil keputusan ini selepas berunding secara mendalam dengan ahli keluarga dan rakan-rakan tertentu. Keputusan untuk meninggalkan DAP adalah satu yang sukar.

“Saya akan terus berjuang. Saya akan terus bersuara untuk golongan masyarakat yang kurang bernasib baik,” katanya pada sidang media di Pejabat Khidmat Ahli Dewan Undangan Negeri (ADUN) Perai di sini, hari ini.

Ramasamy yang juga dikenali sebagai individu yang lantang bersuara dalam arena politik tanah air itu, menegaskan akan terus menyokong gabungan politik Pakatan Harapan (PH) secara amnya dan kepimpinan Perdana Menteri, Datuk Seri Anwar Ibrahim dan Chow.

Beliau juga menyatakan sokongan kepada calon Bebas Bagan Dalam, Satees Muniandy dan calon Perai, David Marshel yang juga keluar parti dan bertanding atas tiket Bebas pada Pilihan Raya Negeri (PRN) Pulau Pinang.

Ramasamy turut menyangkal dakwaan mengadakan perjumpaan dengan pemimpin tertinggi Perikatan Nasional (PN).

Turut mengumumkan keluar parti hari ini adalah bekas ADUN Sabai (Pahang) Kamache Doray Rajoo; Naib Ketua Pemuda Eksekutif Kebangsaan Sosialis Pemuda DAP (DAPSY) Jason Raj dan ahli cawangan Taman Inderwasih K. Krishnasamy.

Ramasamy yang merupakan bekas ADUN Perai selama tiga penggal itu antara yang digugurkan sebagai calon pada PRN kali ini selain Exco Alam Sekitar dan Kebajikan Masyarakat Pulau Pinang Phee Boon Poh; Exco Pembangunan Sosial dan Hal Ehwal Bukan Islam Chong Eng; Exco Belia dan Sukan Soon Lip Chee, Exco Pelancongan dan Industri Kreatif Yeoh Soon Hin. – Bernama


Budaya anak muda minta ganjaran demi undi parti tertentu tanda normalisasi rasuah

BANGI, 9 Zulhijjah 1444H, Rabu – Sikap anak muda yang sering meminta ganjaran bagi mengundi parti tertentu ketika pilihan raya adalah tanda normalisasi budaya rasuah yang berlaku dalam negara.

Ketua Pemuda BERJASA, Mohd Fahmi Bazlan berkata, anak muda dalam negara sudah terpalit dengan konsep mengundi dengan mendapat ganjaran tertentu daripada parti yang bertanding.

“’Demand’ ini yang saya bimbang kerana apabila anak muda ataupun rakyat Malaysia sendiri yang hari ini sudah pun terpalit dengan budaya “undi dapat apa”. Kalau saya undi PN, PN boleh bagi apa? Saya undi PH, PH, boleh bagi ap?

“Demand ini adalah sesuatu yang sangat buruk, sangat berbahaya, sangat berisiko, kerana apabila kita menuntut sesuatu dengan pemberian, maka itu dah dijadikan sebagai satu budaya rasuah.

“Kalau kita melihat realiti hari ini, anak muda sudah ‘demand’. Maka sebenarnya mereka sudah terikut-ikut dengan budaya rasuah,” katanya menerusi video di TikTok peribadi miliknya

Dalam pada itu, Mohd Fahmi berkata, sesetengah anak muda tidak tahu bahawa rakyat sudah boleh mula mengundi ketika berumur 18 tahun.

Beliau menambah, pihak kerajaan tidak mempunyai mekanisme yang efisien untuk mendekati golongan pengundi muda dan membawa mereka ke pusat mengundi bagi menjalankan tanggungjawab.

Beliau berkata, anak muda memandang tanggungjawab mengundi sebagai satu beban, walaupun hakikatnya ialah satu kewajiban setiap warganegara.

“Ramai yang melihat menunaikan tanggungjawab mengundi itu adalah satu beban. Beban yang memerlukan mereka korbankan masa, perlu belanja, beratur panjang, dan perlu travel memerlukan beberapa komitmen untuk pergi mengundi.

“Jadi bagi anak muda mereka nak kan sesuatu yang mudah. Bila berdepan dengan sedikit kesukaran tanpa kesedaran, perkara ini takkan berlaku, pengorbanan itu takkan datang,” katanya.


Tiada keperluan Kedah adakan PRN seperti Melaka, Johor

BANGI, 29 Jamadilakhir 1443H, Selasa – Tiada keperluan untuk Kedah mengadakan Pilihan Raya Negeri (PRN) ketika ini, kata Timbalan Presiden UMNO, Datuk Seri Mohamad Hasan.

Ini kerana katanya, pilihan raya bukan suatu yang boleh sengaja diadakan kecuali jika ada keperluan seperti mana di Melaka dan Johor.

Mohamad berkata, setakat ini tiada sebarang ‘berita’ berhubung situasi di Kedah, maka tiada keperluan untuk PRN diadakan di negeri berkenaan.

“Saya tidak tahu situasi di Kedah, saya cuma di ibu pejabat. Jika apa-apa berlaku di Kedah, jangan salahkan saya.

“Bagaimanapun, buat masa ini, saya tidak dengar apa-apa cerita dan bagi saya, tidak ada keperluan.

“Pilihan raya ini, kita tidak boleh main-main. Ini bukan perkara kita boleh saja-saja buat, melainkan jika ada keperluan yang memerlukan diadakan pilihan raya,” katanya seperti dipetik portal tempatan, hari ini.

Beliau berkata demikian sebagai mengulas khabar angin sebelum ini mendakwa terdapat Ahli Dewan Undangan Negeri (ADUN) yang akan menarik sokongan daripada kerajaan negeri yang ditadbir Perikatan Nasional (PN).

Sebelum ini, tular apabila dua ADUN UMNO dan dua ADUN Bebas di Kedah akan menarik sokongan daripada kerajaan negeri yang boleh membawa kepada pilihan raya di negeri itu.

Bagaimanapun Menteri Besar, Datuk Seri Muhammad Sanusi Md Nor sudah menafikan dan berkata pimpinan negeri tidak goyah dan masih berjalan seperti biasa.

Malah, beliau menyifatkan perkara berkenaan sekadar khabar angin dan menegaskan situasi di Kedah aman.

Pada masa sama, ADUN Bandar Baharu daripada UMNO, Datuk Norsabrina Mohd Noor turut menafikan dakwaan beliau dan seorang lagi ADUN parti itu akan menarik sokongan daripada kerajaan negeri.


Rafizi patut jelas pendirian kerajaan isu kartel, monopoli pasaran

BANGI, 29 Jamadilawal 1444H, Sabtu – Menteri Ekonomi, Rafizi Ramli sewajarnya memberi jawapan yang lebih rasional seperti menyatakan langkah bersepadu di pihak kerajaan untuk menangani segala gangguan dan ketidakseimbangan dalam pasaran.

Ahli Parlimen Bachok, Mohd Syahir Che Sulaiman menyuarakan pandangan itu susulan saranan Rafizi supaya pengguna menjauhi para peniaga yang dirasakan mengenakan harga yang terlalu tinggi berbanding harga purata peniaga lain.

Mengkritik pandangan itu, beliau berkata, apa yang sepatutnya kerajaan lakukan adalah menjelaskan pendirian terhadap monopoli, kartel dan kuota serta langkah ke atas pembekal yang menyorokkan stok bekalan.

“Apakah langkah awal kerajaan untuk tangani kekurangan bekalan akibat musim hujan ataupun kemarau.

“Seterusnya apakah langkah awal kerajaan untuk tangani kekurangan bekalan, contoh ayam, telur, tepung, gula, minyak masak akibat permintaan yang meningkat mendadak di musim perayaan, sama ada raya Cina mahupun raya puasa.

“Jawapan kepada semua soalan ini adalah kunci untuk menyelesaikan masalah kenaikan harga barang dan kenaikan kos sara hidup yang membelenggu rakyat dan inilah solusi bagi menangani gangguan dan ketidakseimbangan dalam pasaran yang serba tidak rasional hari ini,” katanya dalam kenyataan.

Dalam pada itu, Mohd Syahir menyifatkan kenyataan Rafizi sebagai sifir mudah bagi konsep permintaan dan penawaran dalam sebuah pasaran yang rasional.

“Namun YB Rafizi pasti tahu pasaran hari ini tidak rasional, banyak gangguan, banyak kejutan, banyak ketidakseimbangan,” katanya.

Semalam, Rafizi berkata, pengguna perlu berperanan untuk menjadikan penawaran dan permintaan terhadap barangan lebih anjal, termasuk dengan tidak membeli produk yang dijual pada harga lebih mahal berbanding sebelum ini.

Katanya, seandainya pengguna tidak membeli atau menggunakan produk yang menawarkan harga yang tidak berpatutan, ia akan memberi gambaran kepada peniaga dan pembekal untuk tidak sewenang-wenangnya menaikkan harga barangan.


Thailand cadang mansuh saringan COVID-19 mulai Mei

BANGKOK, 6 Ramadan 1443H, Jumaat – Thailand bercadang membatalkan ujian saringan RT-PCR yang diwajibkan ke atas ketibaan antarabangsa, bermula Mei, dalam usaha negara ini untuk memulihkan industri pelancongan.

Jurucakap Pusat Pentadbiran Situasi COVID-19 (CCSA), Dr Taweesin Visanuyothin berkata, di bawah cadangan itu, pengembara yang telah menerima vaksin COVID-19 tidak lagi perlu menjalani saringan RT-PCT dan menempah hotel yang ditetapkan pihak berkuasa.

Bagaimanapun, katanya pelancong perlu melakukan ujian antigen kendiri di lapangan terbang.

Beliau berkata, CCSA ‘pada dasarnya bersetuju’ dengan langkah itu namun bergantung kepada kelulusan.

“CCSA akan menyemak cadangan kelonggaran selepas cuti Songkran minggu depan,” katanya selepas taklimat harian CCSA di sini hari ini.

Pada masa ini, di bawah program ‘Test & Go’ tanpa kuarantin, pengembara perlu menempah hotel yang ditetapkan lebih awal, serta melakukan saringan RT-PCR pada hari pertama ketibaan dan ujian ATK pada hari kelima.

Taweesin berkata, CCSA turut bersetuju dengan cadangan untuk mengurangkan perlindungan insurans kesihatan serta mengurangkan jumlah dokumen yang diperlukan semasa mendaftar untuk Pas Thailand.

Sementara itu, Perdana Menteri, Prayuth Chan o-cha berkata, mulai Mei juga kerajaan akan melonggarkan lagi sekatan perjalanan bagi ketibaan pelancong yang menggunakan laluan darat dan udara.


Hanya 5 sektor boleh operasi ketika PKP

KUALA LUMPUR, 27 Jamadilawal 1442H, Isnin – Kerajaan membenarkan lima sektor ekonomi perlu beroperasi sewaktu Perintah Kawalan Pergerakan (PKP) yang akan dilaksanakan untuk tempoh selama 14 hari mulai Rabu, 13 Januari, kata Perdana Menteri, Tan Sri Muhyiddin Yassin.

Beliau berkata, sektor tersebut adalah pengilangan dan pembuatan, pembinaan, perkhidmatan, perdagangan dan pengedaran serta perladangan dan komoditi.

“Sektor ini dibenarkan beroperasi kerana peranannya menyokong kerja-kerja membekal keperluan asas seperti makanan, minuman, dan barangan keperluan rumah serta penjagaan diri, kelengkapan Peralatan Pelindung Peribadi (PPE), peranti perubatan dan ubatan kepada petugas kesihatan, aktiviti perdagangan antarabangsa, memastikan rantaian bekalan tidak terputus dan menyokong infrastuktur kritikal dan kerja-kerja kecemasan,” katanya.

Muhyiddin berkata demikian sewaktu menyampaikan perutusan khas pelaksanaan PKP yang disiarkan secara langsung hari ini.

Menurutnya, hanya 30 peratus pekerja dalam kumpulan pengurusan yang dibenarkan berada di pejabat manakala keperluan kumpulan sokongan akan ditentukan majikan.

Jumlah pekerja yang ditentukan perlu mengambil kira pematuhan ketat prosedur operasi standard (SO) yang ditetapkan.

“Mana-mana majikan yang melanggar SOP dan menyebabkan berlakunya penularan jangkitan COVID-19 ditempat kerja, tindakan tegas akan diambil berdasarkan undang-undang termasuk menutup premis berkenaan,” tegasnya.

Perdana Menteri berkata, Kementerian Perdagangan Antarabangsa dan Industri (MITI) akan memperincikan jenis-jenis perkhidmatan yang disenaraikan sebagai sektor ekonomi perlu.

Bagi sektor atau perkhidmatan yang tidak disenaraikan sebagai sektor ekonomi perlu, arahan bekerja dari rumah akan berkuat kuasa.

Semua majikan mesti mematuhi arahan untuk mengurangkan pergerakan dalam komuniti, terutamanya di kawasan yang berkepadatan tinggi, tambahnya. – Bernama


Ratusan guru di Lubnan mogok gaji rendah

BEIRUT, 19 Jamadilakhir 1444H, Khamis – Ratusan guru di sekolah awam Lubnan mengadakan mogok tiga hari berturut-turut di hadapan Kementerian Pendidikan.

Protes dilakukan bagi menyuarakan rasa tidak puas hati dengan gaji yang diturunkan namun beban tugas tetap bertambah dalam keadaan ekonomi negara semakin kritikal.

Seorang guru matematik di sebuah sekolah tinggi di bandar itu, Hanan Fawaz berkata, pihaknya menuntut penyelarasan gaji dibuat selaras dengan kadar penurunan mata wang.

Malah dia juga menuntut supaya gaji dibayar menggunakan nilai wang dolar selain mahu elaun pengangkutan dan perlindungan kesihatan yang lebih baik.

Semua guru di sekolah awam menerima purata gaji kira-kira 3,000000 pound Lubnan sebulan (RM8,629.23) dan mendakwa bayaran tersebut tidak mencukupi untuk perbelanjaan ke sekolah.

Sebelum ini, Menteri Pendidikan berjanji untuk menaikkan gaji tiga kali ganda dan setiap guru akan diberikan insentif AS$130 (RM567) selain elaun pengangkutan sebanyak 95,000 lira (RM273) bagi setiap hari bekerja.

Namun katanya, insentif yang dijanjikan tidak pernah diterima.

“Menteri pendidikan menjanjikan sesuatu yang tidak boleh ditunaikan,” kata Hussein Jawad yang mengetuai kesatuan guru sekolah awam. – Agensi


SPRM siasat kes rasuah libat pemimpin kanan UMNO?

BANGI, 10 Ramadan 1443H, Selasa – Suruhanjaya Pencegahan Rasuah Malaysia (SPRM) sedang menyiasat satu dakwaan rasuah melibatkan seorang pemimpin kanan UMNO.

Siasatan itu dilakukan susulan laporan diterima agensi berkenaan oleh Ketua Penerangan UMNO Cawangan Setapak Jaya 1A, Bahagian Setiawangsa Kuala Lumpur, Datuk Halim Rahmat, baru-baru ini.

Dalam laporan yang dibuat pada 6 April lalu, SPRM diminta menyiasat dakwaan oleh sebuah portal berita yang mengaitkan tuduhan rasuah dengan pemimpin berkenaan.

Dakwaan tersebut membabitkan isu rasuah berkaitan projek pembalakan dan pajakan tanah di Negeri Sembilan sekitar 2008 hingga 2010.

Wang rasuah berkenaan didakwa digunakan untuk membeli aset di luar negara.

“SPRM juga telah menerima informasi berkaitan dengan isu tersebut daripada sumber-sumber lain,” kata satu sumber seperti dipetik akhbar Utusan Malaysia, hari ini.

Dalam pada itu, Pengarah Bahagian Pencegahan Pengubahan Wang Haram SPRM, Timbalan Pesuruhjaya Mohamad Zamri Zainul Abidin mengesahkan perkara berkenaan.

Bagaimanapun beliau enggan mengulas lanjut perkara tersebut.


Hanya ada ID khas boleh beli minyak masak paket

BANGI, 16 Rabiulawal 1445H, Isnin – Pembelian minyak masak paket bersubsidi hanya akan dijual kepada mereka tertentu sahaja menerusi mekanisme pengenalan khas (ID) yang akan diperkenalkan dalam masa terdekat.

Timbalan Menteri Kemeterian Perdagangan Dalam Negeri dan Kos Sara Hidup (KPDN), Fuziah Salleh berkata, langkah berkenaan bagi mengelakkan penjualan kepada yang tidak sepatutnya dan tidak layak.

“Dengan subsidi bersasar hanya yang ada ID dan disahkan sahaja layak sahaja boleh dapatkan minyak masak yang paket bersubsidi ini.

“Kita mahu sasarkan kepada yang memerlukan supaya tidak berlaku penjualan kepada yang tidak sepatutnya.

“Ketika ini 60 juta paket minyak masak bersubsidi dikeluarkan setiap bulan, akan tetapi aduan diterima ialah tidak boleh didapati di pasaran kerana selalu habis,” katanya dalam kenyataan.

Julai lalu, Fuziah menyatakan akan melaksanakan kaedah pembelian minyak masak paket kepada kumpulan sasar mulai tahun depan dan seramai 5.8 juta isi rumah daripada golongan M40 dan B40 sudah dikenal pasti dan layak berada dalam kumpulan itu.

Beliau pada masa sama menjelaskan keputusan kerajaan tidak menggunakan aplikasi Mysejahtera atau kad pengenalan dalam penentuan pemberian subsidi berikutan aplikasi tersebut tidak boleh membezakan pengelasan isi rumah.

“Keperluan keluarga tak sama dengan keperluan peniaga kecil. Dan juga golongan T20 tak layak terima subsidi minyak masak peket.

“Jadi, penggunaan MySejahtera tak boleh digunakan sebab tak tahu dia T20 atau tak,” katanya.


Penggunaan kalimah Allah secara bersyarat dibenar Jemaah Menteri 1986

BANGI, 5 Syaaban 1442H, Jumaat – Penghakiman Mahkamah Tinggi memaklumkan, Tun Dr Mahathir Mohamad pada 1986 membenarkan penerbitan Kristian menggunakan kalimah ‘Allah’, dengan syarat tertera ‘hanya untuk penganut Kristian sahaja’ pada muka depan bahan itu.

Hakim Datuk Nor Bee Ariffin dilaporkan berkata, Jemaah Menteri membuat keputusan itu pada Mei 1986, dan ia dimaklumkan oleh Timbalan Perdana Menteri, Allahyarham Tun Abdul Ghafar Baba kepada Kementerian Dalam Negeri (KDN).

FMT melaporkan, nota Ghafar menyatakan perkataan ‘Allah’, ‘Kaabah’, ‘Baitullah’, dan ‘solat’ umumnya tidak boleh digunakan oleh penganut Kristian kecuali ia memenuhi syarat-syarat tertentu.

Namun, pada 5 Disember 1986, seorang pegawai kementerian, Hassan Jantan mengeluarkan arahan kepada semua penerbitan Kristian, bagi pihak ketua setiausaha, menyatakan mereka tidak boleh menggunakan empat perkataan itu, lapor portal itu.

Katanya, kerajaan memutuskan sedemikian bagi menjaga ketenteraman awam dan mengelakkan kekeliruan dalam kalangan orang Islam dan Kristian.

Arahan Hassan itu juga menyatakan majlis agama negeri juga boleh menyuarakan pandangan berhubung perkara ini memandangkan Islam bawah bidang kuasa mereka.

Kemudian, bawah pentadbiran Perdana Menteri, Tun Abdullah Ahmad Badawi, Menteri Dalam Negeri, Tan Sri Syed Hamid Syed Jaafar Albar (2008-2009) mengesahkan suatu afidavit yang menyokong arahan itu, bagi melarang Jill Ireland menggunakan kalimah ‘Allah’.

Noor Bee berkata, sekiranya surat Dr Mahathir dan nota Ghafar pada 1986 ditafsirkan dengan betul dan wajar, keputusan Jemaah Menteri itu tidak mengenakan larangan total ke atas pengunaan empat perkataan itu oleh penerbitan Kristian.

Sebaliknya, arahan KDN yang mengenakan larangan total itu.

Beliau berpandangan arahan itu adalah arahan berasingan yang dikeluarkan Bahagian Kawalan Penerbitan KDN.

Katanya, prosiding semakan kehakiman ini mungkin tidak akan berlaku sekiranya keputusan Jemaah Menteri itu dijalankan secara betul dan wajar menerusi undang-undang yang berkenaan.


Abu Sayyaf: Komando UTK digerakkan ke pantai timur Sabah

PASIR MAS, 30 Jamadilakhir 1443H, Rabu – Tahap keselamatan di pantai timur Sabah akan dipertingkatkan termasuk menggerakkan satu pasukan komando Unit Tindakan Khas (UTK) bagi menangani isu berkaitan kumpulan Abu Sayyaf.

Pengarah Jabatan Keselamatan Dalam Negeri dan Ketenteraman Awam (JKDNKA) Bukit Aman Datuk Hazani Ghazali berkata tindakan itu bagi menunjukkan kehadiran anggota keselamatan di kawasan berkenaan termasuk di sempadan Sabah-Kalimantan.

“Walaupun lebih dua tahun tidak berlakunya kes-kes penculikan khususnya di pantai timur Sabah tetapi kawalan keselamatan tetap dilaksanakan.

“Hal ini juga berikutan maklumat mengenai sub ketua kumpulan Abu Sayyaf yang juga pakar pembuat bom iaitu Mudzrimar atau Mundi Sawadjaan disahkan masih hidup, jadi kawalan akan diperketatkan dan pihak keselamatan akan sentiasa mendapatkan maklumat daripada Western Mindanao Command (J2 WESTMINCOM),” katanya kepada pemberita selepas Program ‘Tangan Bersalaman’ di Ibu Pejabat Polis Daerah (IPD) Pasir Mas, di sini hari ini.

Mengulas lanjut, Hazani berkata status Mudzrimar yang dikehendaki di Kawasan Keselamatan Khas Pantai Timur Sabah (ESSCom), disahkan hasil perkongsian maklumat daripada pasukan keselamatan Filipina melibatkan Joint Task Force Sulu (JTFS) serta J2 WESTMINCOM kerana terbabit dalam beberapa siri pertempuran dan pertembungan dengan pasukan keselamatan Filipina sejak Julai 2021.

Berdasarkan makkumat risikan, kali terakhir dia dilihat adalah pada 10 Januari lepas di sebuah kawasan di Sulu ketika keluar mengambil makanan.

Sementara itu, mengulas mengenai kawalan sempadan darat di sempadan Malaysia-Thailand, Hazani berkata Unit Berkuda Pasukan Simpanan Persekutuan (FRU) akan ditempatkan di Kelantan pada Mac nanti.

“Ketika ini, proses tinjauan sedang dilakukan di sepanjang sempadan Kelantan-Thailand bagi mengenal pasti bentuk muka bumi, kawasan rondaan serta kawasan sering berlakunya penyeludupan.

“Kita juga sedang meninjau lokasi sesuai untuk menempatkan kuda-kuda ini sama ada di Pengkalan Kubor, Tumpat atau Rantau Panjang,” katanya.

Beliau berkata dengan adanya bantuan daripada Unit Berkuda FRU itu ia mampu meningkatkan lagi kawalan di sepanjang Sungai Golok serta keberkesanan dalam menangani kes penyeludupan. – Bernama


PEMULIH : Bantuan RM500 seorang untuk 3 bulan bantu OKU hilang kerja

KUALA LUMPUR, , 17 Zulkaedah 1442H, Isnin – Kerajaan memberikan bantuan kewangan RM500 seorang untuk tempoh tiga bulan, bagi membantu golongan kurang upaya yang kehilangan pekerjaan atau ketiadaan kerja, serta bukan dalam kalangan penerima bantuan Elaun Pekerja Cacat sedia ada.

Perdana Menteri Tan Sri Muhyiddin Yassin ketika mengumumkan Pakej Perlindungan Rakyat dan Pemulihan Ekonomi (PEMULIH) berkata, inisiatif itu akan memanfaatkan seramai 20,000 individu Orang Kurang Upaya (OKU) dengan jumlah peruntukan RM30 juta.

“Kerajaan juga akan melaksanakan Program Jaringan Inisiatif Umum atau JITU, bagi tujuan menyediakan bantuan asas modal perniagaan dan membimbing golongan OKU dan gelandangan dalam perniagaan,” katanya.

Bagi tujuan itu Muhyiddin berkata, sejumlah RM20 juta diperuntukkan dan dijangka dapat memberi manfaat kepada lebih 40,000 individu.

Menerusi PEMULIH, Perdana Menteri berkata kerajaan turut memberikan bantuan ‘one-off’ sebanyak RM3,000 kepada pengusaha industri sukan dan operator arena sukan.

Beliau berkata ia termasuk gim, boling, futsal dan sebagainya, yang turut terkesan memandangkan hanya boleh beroperasi semula seawal fasa ketiga Pelan Pemulihan Negara. – Bernama


Port Dickson sudah terkenal, sukar tukar nama baharu

SEREMBAN, 11 Syaaban 1443H, Isnin – Cadangan untuk menukar nama Port Dickson kepada nama asalnya dilihat sukar kerana melibatkan pelbagai aspek termasuk ekonomi.

Menteri Besar Negeri Sembilan, Datuk Seri Aminuddin Harun berkata, perkara itu perlu dilihat secara rasional memandangkan nama Port Dickson sudah terkenal sebagai lokasi pelancongan.

“Port Dickson itu sendiri sudah terkenal sebagai lokasi pelancongan, kalau diubah sudah pastinya memberikan kesukaran untuk menjual semula nama baharu.

“Selain akan mengambil masa untuk menjenamakannya semula bukanlah tugas yang mudah.

“Mereka boleh mencadangkan tetapi pada dasarnya untuk menjual nama bukannya mudah, seperti kita lahirkan sesuatu yang baharu dan terus kenalkan kepada luar, itu yang harus kita fahami,” katanya seperti dipetik akhbar tempatan, hari ini.

Aminuddin berkata, cadangan untuk menukar nama beberapa kawasan dan tempat yang diberikan penjajah dengan nama asal berbahasa Melayu bukanlah satu cadangan baharu.

Beliau sebaliknya menghargai pandangan berkenaan, namun melihat yang lebih penting bukan mengenai penukaran nama tetapi adalah berkenaan penggunaan bahasa.

“Memartabatkan bahasa Melayu dan penggunaannya yang betul lebih baik daripada kita tukar nama.

“Pokoknya, jati diri kita sebagai bangsa Melayu adalah untuk memartabatkan bahasa Melayu itu sendiri,” katanya.

Sebelum ini, Profesor Sejarah Sosial dan Intelektual di Institut Ketamadunan dan Pemikiran Islam (Istac), Universiti Islam Antarabangsa Malaysia (UIAM), Prof Datuk Dr Ahmad Murad Merican mecadangkan, Port Dickson perlu kembali kepada nama asalnya sebelum zaman penjajahan iaitu Tanjung.

Ia muncul selepas melihat usaha penukaran nama Bukit St Paul kepada Bukit Melaka di Melaka baru-baru ini.


GTA dijangka raih lebih manfaat dari kerjasama PN

BANGI, 23 Rabiulawal 1444H, Khamis – Gerakan Tanah Air (GTA) diramal meraih banyak manfaat sekiranya bekerjasama dengan Perikatan Nasional (PN) dalam menghadapi Pilihan Raya Umum Ke-15 (PRU-15) 19 November depan.

Penganalisis politik, Dr Azmi Hassan berpandangan kerjasama itu kemungkinan besar berlaku dan sejarah lampau membuktikan Pengerusi Penaja GTA, Tun Dr Mahathir Mohamad boleh bekerjasama dengan musuhnya.

Semua itu dengan satu matlamat untuk menumbangkan Barisan Nasional (BN), katanya.

“Walaupun dibelenggu dengan kisah Langkah Sheraton, stigma tikam-menikam dan pengkhianatan, namun kedua-dua gabungan itu tidak boleh bergerak sendiri.

“Kemungkinan kerjasama ini berlaku amat tinggi kerana ia adalah kehendak atau paksaan politik. Mereka memerlukan gabungan ini,” katanya seperti dilapor Berita Harian, hari ini.

Pada masa sama, Dr Azmi berpandangan GTA akan lebih meraih manfaat berbanding PN dalam kes berkenaan.

“Walaupun statistik sokongan pengundi kepada parti Pejuang begitu rendah, namun PN mampu memberi pertolongan dan manfaat kepada mereka,” katanya.

Bagaimanapun, beliau berkata, dari segi persepsi, pengundi akan berfikir kedua-dua gabungan itu mungkin sanggup melakukan apa saja demi kelangsungan politik masing-masing.

Sebelum ini, Pengerusi Penaja GTA, Tun Dr Mahathir Mohamad berkata, gerakan itu sedang menilai kemungkinan mempertimbangkan kerjasama dengan PN bagi menghadapi PRU15.

Dr Mahathir berkata, pihaknya bersedia bekerjasama dengan PN yang dipimpin Tan Sri Muhyiddin Yassin jika gabungan itu sependapat dengan GTA serta tidak terbabit dengan perkara yang bertentangan dengan dasar dan prinsipnya.


Fakta buktikan Perancis pengganas paling kejam di dunia

JANGAN hanya melihat motif memboikot barang keluaran Perancis dari satu peristiwa terpencil iaitu kenyataan Presiden Perancis yang mengguris perasaan umat Islam di seluruh dunia.

2. Walaupun ianya merupakan rentetan peristiwa Samuel Paty yang dibunuh remaja Islam bernama Abdullah Anzorov, akibat gurunya itu menghina Islam dengan menunjukkan karikatur Nabi Muhammad ﷺ, kenyataan ketua negara Perancis itu tetap salah dan berniat amat jahat.

3. Ketika Presiden Perancis, Emmanual Macron menuduh agama Islam sebagai agama bermasalah yang ganas, mari kita paparkan di hadapan muka Macron fakta sebenar tentang siapa sebenarnya pengganas dunia yang paling kejam dan jahat?

4. Mungkin Macron terlupa, Perancis telah menjajah negara-negara Islam contohnya Morocco selama 44 tahun (1912 hingga 1956), Mauritania selama 58 tahun (1902 hingga 1960), Tunisia selama 75 tahun (1881 hingga 1956), Algeria selama 132 tahun (1830 hingga 1962) dan Senegal selama hampir 300 tahun! (1677 hingga 1960).

5. Mari kita telusuri dengan lebih mendalam apa yang pernah berlaku di Algeria. Ahli sejarah telah membuktikan bahawa tentera Perancis telah membunuh jutaan umat Islam yang tidak berdosa di Algeria sepanjang penjajahan selama 132 tahun mereka di sana

6. Ahli sejarah juga mencatatkan bilangan penduduk Algeria berkurangan mendadak sehingga hanya tinggal sepertiga dari tahun 1830 sehingga peperangan tamat pada tahun 1870 akibat dibunuh, dibakar hidup-hidup, mati kebuluran dan diusir keluar dari tanah air mereka sendiri.

7. Jika Malaysia ada peristiwa hitam 13 Mei 1969, Algeria amat terkenal dengan peristiwa lebih hitam iaitu Peristiwa 8 Mei 1945 di mana berlaku pembunuhan beramai-ramai umat Islam Setif dan Guelmala, yang berjumlah hampir 60,000 orang terdiri daripada orang awam dan kanak-kanak yang langsung tidak berdosa.

Tidak lain dan tidak bukan ia dilakukan oleh tentera Perancis

8. Massacre ini akhirnya membawa kepada Perang Algerian pada tahun 1954 yang lebih memburukkan keadaan dan menyebabkan lebih 1.5 juta umat Islam awam terbunuh dengan sangat kejam serta dua juta orang rakyat dihalau keluar negara

9. Paris Massacre yang berlaku semasa perang ini pada tarikh keramat 17 Oktober 1961 turut mencatatkan lebih kurang 300 umat Islam terbunuh akibat dipukul teruk dan dilemaskan oleh tentera Perancis ke dalam sungai secara beramai-ramai.

10. Sepanjang tempoh penjajahan ini juga Perancis telah melakukan ujian nuklear yang terlarang terhadap penduduk awam Algeria, yang menyebabkan banyak kematian.

Malah sebelum keluar dari Algeria, tentera Perancis dengan sengaja menanam periuk api (yang dikatakan berjumlah jutaan) bagi membunuh umat Islam yang tidak berdosa setelah diberikan kemerdekaan.

11. Walaupun akhirnya diberikan kemerdekaan pada tahun 1962, peperangan yang panjang, kemusnahan infrastruktur dan ekonomi yang dijarah terus menghantui umat Islam di Algeria.

12. Hari ini Algeria merupakan antara 30 buah negara termiskin dunia walaupun memiliki hasil minyak dan gas yang amat banyak (pengeksport gas keempat terbesar dunia dan minyak kesepuluh terbesar dunia).

13. Nah, sekarang bandingkan apa yang telah Perancis lakukan selama ratusan tahun yang lalu dengan peristiwa pembunuhan Samuel Paty baru-baru ini.

14. Ketika pembunuh Samuel Paty telah menerima akibatnya setelah ditembak dengan amat kejam oleh polis Perancis, siapa pula yang sepatutnya menerima hukuman terhadap jutaan umat Islam yang dibunuh dengan kejam, dicacatkan, dihalau keluar, dirampas kekayaan negara serta dihancurkan masa depan generasi muda mereka?

Ir. Ts. Lukman Al Hakim


Konsep wakaf kekuatan umat Islam, perlu dimanfaat sebaik mungkin

Oleh Siti Hafidah Abd Ghaffar

BANGI, 8 Rejab 1443H, Khamis – Konsep wakaf adalah kekuatan yang perlu dimanfaatkan sebaik mungkin oleh umat Islam, namun ia bukan sekadar merangkumi ibadah sedekah jariah semata-mata, kata Ketua Pemuda BERJASA, Ustaz Fahmi Bazlan.

Beliau menegaskan, wakaf adalah solusi kepada pelbagai permasalahan di kalangan umat Islam dan masyarakat di bawah naungan kerajaan Islam.

Bagaimanapun, katanya, antara cabaran yang perlu dihadapi dalam memperluaskan wakaf sebagai strategi mempelbagaikan sumber kewangan, terutama untuk membiayai perniagaan dan meningkatkan ekuiti Bumiputera adalah sistem perniagaan sedia ada.

“Jika konsep wakaf diperluas hanya sekadar mendanai pemerkasaan usahawan, maka mereka masih terperangkap dalam lingkungan pemborong dan pengguna sekunder, bukan pengeluar produk.

“Sedangkan, matlamat wakaf adalah menyelesaikan masalah utama, bukan sekadar bantuan atau subsidi yang masih memberi kelebihan kepada pengeluar,” katanya ketika dihubungi Ismaweb.net.

November lalu, kerajaan dilaporkan sedang menyediakan Pelan Induk Wakaf Nasional iaitu sebuah pelan holistik untuk memperkasakan pengurusan wakaf di Malaysia.

Perdana Menteri, Datuk Seri Ismail Sabri Yaakob berkata, dalam menggembleng pendekatan ‘whole-of-nation’, institusi wakaf perlu bersama-sama memainkan peranan melonjakkan sosioekonomi komuniti, sekali gus menyumbang kepada pertumbuhan ekonomi negara.

Menurutnya, konsep wakaf mampu melonjakkan ekonomi masyarakat dan negara, disebabkan itu kerajaan akan terus mengangkat wakaf sebagai agenda nasional.

Mengulas perkara itu, Ustaz Fahmi mengakui tertarik apabila konsep wakaf dijadikan sebahagian kerangka Rancangan Malaysia Ke-12 (RMK12).

Pun begitu, walaupun cadangan ini amat baik, beliau berpendapat bahawa ia masih dalam kerangka cabang dan tidak menyelesaikan masalah pokok.

“Hari ini masalah semakin ketara, isu kenaikan harga besi, minyak masak, telur dan banyak lagi perbekalan akan mengalami masalah monopoli dan penindasan untuk keuntungan segera kumpulan kapitalis tanpa memikirkan masalah rakyat.

“Seolah-olah tiada jaminan kepada keperluan rakyat dalam Malaysia, walaupun hari ini negara dipimpin orang Islam,” katanya.

Pautan terdahulu;


Cabaran kerajaan Selangor hadap 22 ADUN pembangkang

Oleh Athirah Huda Zalhe

BANGI, 4 Safar 1445H, Isnin – Walaupun Pakatan Harapan dan Barisan Nasional (PH-BN) di bawah Kerajaan Campuran kekal menguasai Selangor, gabungan itu gagal menepati ramalan untuk memperoleh majoriti dua pertiga pada Pilihan Raya Negeri (PRN) lalu.

PH-BN hilang penguasaan dua pertiga dalam Dewan Undangan Negeri (DUN) akibat asakan kuat daripada Perikatan Nasional (PN) yang memperoleh 22 kerusi berbanding 11 kerusi sebelum ini.

Pada Pilihan Raya Umum Ke-14 (PRU14), PH membentuk kerajaan negeri Selangor selepas memperoleh 51 kerusi DUN dari 56 kerusi yang dipertandingkan.

PKR memperoleh kerusi terbanyak dengan 28 kerusi, diikuti DAP (14), AMANAH (lima) dan BERSATU (empat), sementara BN ketika itu memperoleh empat kerusi dan satu kerusi DUN dimenangi PAS.

Namun, pada Februari 2020, berlaku perubahan kerajaan Persekutuan yang menyaksikan Bersatu meninggalkan PH, namun di Selangor, penguasaan pentadbiran kerajaan negeri masih kekal kepada PH.

Meskipun BN menjadi antara komponen PH di Selangor pada PRN kali ini, percaturan itu bagaimanapun gagal menjadi nilai tambah buat kerajaan baharu yang diterajui kembali oleh Menteri Besarnya, Datuk Seri Amirudin Shari.

Dengan kemenangan 22 kerusi, PN membentuk pembangkang yang kuat di DUN Selangor yang turut menyaksikan tokoh utamanya, Datuk Seri Mohamed Azmin Ali menang di DUN Hulu Klang, sekali gus menjadikan komposisi kerajaan dan pembangkang hampir seimbang.

Semak, imbang lebih efektif berbanding Terengganu

Melihat kepada perubahan komposisi kerusi di negeri itu, penganalisis politik, Prof Dr Nik Ahmad Kamal Nik Mahmood menjangkakan akan berlaku perubahan dalam pemerintahan baharu kerajaan Selangor untuk penggal ini.

Beliau menjelaskan, komposisi yang hampir seimbang antara kerajaan dan pembangkang akan membawa cabaran kepada Menteri Besar serta Exco sepanjang pentadbiran.

“Dahulu senang sebab PH ada majoriti dua pertiga, maka jika ada isu berkait pindaan peruntukan negeri sudah mudah untuk kerajaan memperoleh sokongan.

“Tetapi sekarang, jika perlunya pindaan kerajaan negeri mesti pastikan ada sokongan daripada pembangkang, maka ia cabaran untuk Menteri Besar dan Exco baharu lebih besar kerana pembangkang akan memerhati secara terperinci,” katanya kepada Ismaweb.net, hari ini.

Justeru, beliau menasihatkan kerajaan baharu di Selangor untuk bekerja lebih kuat berbanding sebelumnya bagi meyakinkan rakyat bahawa PH-BN boleh mengurus tadbir dengan baik walaupun tanpa majoriti dua pertiga.

“Kita boleh bandingkan dengan kerajaan negeri Terengganu, langsung tiada pembangkang. Maka, dari konteks semak dan imbang itu nampaknya tidak begitu efektif.

“Namun di Selangor, saya percaya kerajaan negeri boleh menjadi lebih baik berbanding Terengganu yang tiada pembangkang kerana mempunyai semak imbang yang efektif daripada pembangkang,” katanya.


90 individu termasuk kontak rapat Menteri Agama negatif COVID-19

KUALA LUMPUR, 18 Safar 1442H, Selasa – Seramai 90 individu termasuk kontak rapat kepada Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri disahkan negatif COVID-19, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, jumlah itu termasuk mereka yang hadir ke mesyuarat khas Majlis Keselamatan Negara (MKN) di Jabatan Perdana Menteri (JPM) pada Sabtu lepas (3 Oktober), juga dihadiri Zulkifli yang disahkan positif COVID-19 semalam.

“Setakat ini, Pejabat Kesihatan Daerah (PKD) berkaitan masih mengenal pasti kontak rapat beliau (Zulkifli) dan menjalankan penilaian risiko dan saringan yang diperlukan.

“PKD akan meneruskan proses mengenal pasti kontak rapat lain dan perkembangan akan diumumkan dari semasa ke semasa,” katanya menerusi sidang media secara maya dari kediamannya yang disiarkan di Facebook Kementerian Kesihatan (KKM), hari ini.

Semalam, Dr Noor Hisham memaklumkan seorang individu yang menghadiri mesyuarat di JPM pada Sabtu lepas dikesan positif COVID-19, diikuti kenyataan Zulkifli sendiri menerusi media sosial mengesahkan dirinya kini menerima rawatan akibat wabak itu.

Dr Zulkifli yang mempunyai sejarah perjalanan ke Sabah baru-baru ini, menyeru agar orang ramai hadir pada majlis membabitkan dirinya dari 24 Sept hingga 4 Okt, menjalani pemeriksaan saringan COVID-19 di klinik kesihatan dengan segera.

Berikutan itu, Perdana Menteri Tan Sri Muhyiddin Yassin mengeluarkan kenyataan bahawa semua kontak rapat termasuk menteri Kabinet semasa mesyuarat berkenaan diberikan surat perintah pengawasan dan pemerhatian di rumah (HSO) selama 14 hari dari 3 Okt selain turut dipakaikan gelang pengawasan.

Muhyiddin juga memaklumkan beliau sendiri menjalani kuarantin kendiri selama dua minggu mengikut nasihat KKM.

Dr Noor Hisham yang turut hadir pada mesyuarat MKN itu juga terpaksa menjalani kuarantin di rumah. – Bernama


Tubuh jawatankuasa khas pastikan pemecahan monopoli tak jejas pelanggan, pemegang taruh

Oleh Ainul Illia Meor Suzurudin

BANGI, 6 Ramadan 1444H, Selasa – Penghapusan semua monopoli yang wujud di dalam negara seperti diusahakan kerajaan ketika ini akan banyak memberi kesan positif kepada ekonomi Malaysia, kata Pengarah Program Sarjana Pentadbiran Perniagaan (MBA), Fakulti Perniagaan Putra Profesor Madya Dr Ahmed Razman Abdul Latiff.

Menyambut baik usaha tersebut, beliau berkata, inisiatif ini sudah pasti akan menggalakkan persaingan sihat antara syarikat selain meningkatkan keyakinan pelabur ke dalam negara.

Pun begitu, beliau mengesyorkan kerajaan mewujudkan jawatankuasa khas (task force) untuk memastikan pelaksanaan pemecahan monopoli tersebut dapat dilaksanakan dengan lancar tanpa menjejaskan pelanggan dan pemegang taruh yang lain.

Selain itu, katanya, tindakan ini juga wajar diperhalusi kerana kerajaan perlu memastikan wujudnya pilihan syarikat yang mampu menawarkan perkhidmatan sama, malah lebih baik daripada syarikat monopoli terdahulu.

“Kerajaan perlu memastikan syarikat yang ingin bersaing mampu menandingi khidmat disediakan syarikat sebelum ini.

“Ini supaya pengguna atau pelanggan mendapat perkhidmatan terbaik dan tidak terbeban dengan penyedia perkhidmatan yang baharu.

“Dalam tempoh sepenggal pemerintahan kerajaan hari ini mungkin kerajaan boleh memfokuskan kepada monopoli Padiberas Nasional Berhad (Bernas), Puspakom Sdn Bhd (PUSPAKOM) dan Touch ‘n Go (TNG) terlebih dahulu,” katanya ketika dihubungi Ismaweb.net, hari ini.

Monopoli adalah penguasaan sepenuhnya terhadap sesuatu barangan perdagangan atau perkhidmatan dalam pasaran tertentu oleh seseorang atau sesebuah syarikat.

Terdahulu, Perdana Menteri, Datuk Seri Anwar Ibrahim berkata, kerajaan akan mengkaji semula semua syarikat yang menikmati monopoli pada masa lalu sebagai usaha memastikan perkhidmatan yang ditawarkan lebih berdaya saing antara mereka.

Katanya, semua kementerian telah diminta mengkaji syarikat monopoli sedia ada di bawah bidang kuasa mereka untuk menggalakkan pembangunan ekonomi yang telus serta persaingan yang adil.


Puad dakwa PAS ‘mode denial’ kerana taasub pemimpin

BANGI, 21 Rabiulawal 1445H, Sabtu – Ahli Majlis Kerja Tertinggi (MKT) UMNO, Datuk Dr Mohd Puad Zakarshi mendakwa pertandingan dalam PAS hanya berlaku jika pemimpin tertentu mahu disingkirkan.

Beliau dalam kenyataan membidas kembali Ketua Pemuda PAS, Ahmad Fadhli Shaari yang sebelum ini mempertahankan keputusan mengekalkan penyandang lima jawatan ‘top 5’ parti itu.

Kenyataan Ahmad Fadhli itu dibuat susulan menjawab Mohd Puad yang mendakwa budaya ‘taasub’ kepada pemimpin menyebabkan Presiden, Tan Sri Abdul Hadi Awang, Timbalan Presiden, Datuk Seri Tuan Ibrahim Tuan Man serta Naib Presiden, Datuk Idris Ahmad, Datuk Mohd Amar Nik Abdullah dan Datuk Seri Ahmad Samsuri Mokhtar mengekalkan jawatan masing-masing.

Ahmad Fadhli menegaskan, taasub bukan punca tiada pertandingan lima jawatan tertinggi di dalam PAS, tetapi parti sudah kuat dan tiada keperluan untuk menukar pemimpin.

Membalas kembali Ahmad Fadhli, Mohd Puad menganggap PAS dalam berada ‘mode denial’, gara-gara taasub kepada pemimpinnya.

“Cemerlang tetapi jika tidak taasub kepada pemimpin maka tunggu masa untuk disingkirkan. Sebab itu pertandingan atau tukar pemimpin hanya berlaku jika ada pemimpin yang mahu dijatuhkan.

“Proksi digunakan untuk jatuhkan mereka. Itu sebab wujudnya parti Amanah. Mereka disisihkan kerana tidak lagi taasub kepada Haji Hadi, (dan) mempersoalkan kepimpinan Hadi.

“Itu juga yang berlaku kepada Dr Mohd Khairuddin Aman Razali dan Nik Abduh. Mereka dikalahkan kerana tidak taasub membabi buta,” katanya.


Gaza kitar semula runtuhan ketika Israel sekat barang pembinaan

GAZA, 7 Zulkaedah 1442H, Jumaat – Lebih sebulan setelah negara haram Israel melancarkan serangan ke atas Semenanjung Gaza, penduduk di wilayah berkenaan kini berusaha untuk membangun semula selepas berdepan kemusnahan teruk akibat peluru berpandu rejim.

Jalur pantai, adalah antara kawasan berpenduduk paling padat di dunia, mengalami kerosakan teruk pada infrastruktur dan bangunannya.

Menurut Kementerian Pekerjaan Awam dan Perumahan Gaza, sebanyak 2,000 rumah musnah dan 22,000 unit lagi mengalami kerosakan – yang mengakibatkan pemindahan puluhan ribu penduduk Palestin.

Sekurang-kurangnya empat bangunan tinggi bertingkat juga terkesan, dan 74 struktur awam termasuk kemudahan kementerian menjadi sasaran.

“Kami yakin jumlahnya akan meningkat ketika pasukan kami masih menilai sejauh mana kerosakan yang berlaku, namun setakat ini ianya berjumlah AS$500 juta,” kata Ketua Setiausaha kementerian, Naji Sarhan.

Katanya, terdapat kira-kira 200,000 hingga 300,000 tan serpihan daripada serangan baru-baru ini.

“Langkah pemulihan pertama adalah membersihkan runtuhan, terutama dari bangunan tinggi dan kediaman yang musnah, untuk menyiapkan tapak bagi pembinaan semula.

“Namun, kerana sekatan 14 tahun Israel-Mesir ke atas wilayah ini, pembinaan semula bangunan-bangunan kerajaan, komersial dan kediaman menjadi rumit,” katanya.

Sarhan berkata, negara pengganas Israel tidak membenarkan bekalan bangunan melalui sempadan mengakibatkan rakyat Gaza mengitar semula runtuhan untuk memenuhi keperluan pembinaan. – Agensi


COVID-19: Masjid di Pahang baca Qunut Nazilah secara berterusan

KUANTAN, 9 Syawal 1442H, Jumaat – Semua masjid di Pahang diarah membaca Qunut Nazilah pada solat Jumaat secara berterusan mulai hari ini, bagi memohon Allah melindungi penduduk negeri ini daripada wabak COVID-19.

Pengarah Jabatan Agama Islam Pahang (JAIP) Datuk Dr Zulkifle Ali berkata perkara itu telah mendapat perkenan Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah untuk dilaksanakan.

“Pemangku Raja Pahang juga menitahkan supaya semua masjid dan surau di Pahang melaksanakan solat sunat hajat, bacaan Yasin, tahlil dan zikir serta doa selepas solat maghrib setiap malam Jumaat,” katanya menerusi kenyataan di sini hari ini. – Bernama


Undang-undang tentera dikuat kuasa di lebih 4 bandar di Yangon

YANGON, 1 Syaaban 1442H, Isnin – Majlis Pentadbiran Negara Myanmar pada Isnin menguatkuasakan undang-undang tentera di Dagon Utara, Dagon Selatan, Dagon Seikkan dan bandar Okkalapa Utara di wilayah Yangon, lapor Xinhua.

Majlis memberikan kuasa pentadbiran dan kehakiman kepada panglima wilayah Yangon untuk memastikan keamanan, ketenangan dan kedaulatan undang-undang, memetik pengumuman Pejabat Panglima Angkatan Tentera.

Pada Ahad, undang-undang tentera turut dikuat kuasa di Hlaingthaya dan Shwe Pyi Thar di wilayah Yangon setelah beberapa kilang di bandar tersebut dibakar.

Perintah darurat setahun diisytiharkan di Myanmar pada 1 Februari tahun ini dan pemerintahan negara diserahkan kepada Panglima Angkatan Tentera Sen-Jeneral Min Aung Hlaing, pengerusi Majlis Pentadbiran Negara yang baharu dibentuk. – Bernama


Wad hospital terbakar korbankan 10 bayi

NEW DELHI, 25 Jamadilawal 1442H, Sabtu – Sepuluh bayi meninggal dunia selepas satu wad di sebuah hospital di Maharashtra, barat India terbakar, kata seorang doktor.

Doktor kanan, Pramod Khandate berkata, kakitangan sempat menyelamatkan tujuh bayi baru lahir di hospital yang terletak di daerah Bhandara itu, namun gagal menyelamatkan 10 yang lain dalam kebakaran jam 2 pagi.

Menurut laporan, semua bayi yang maut dalam kejadian itu berusia antara beberapa hari hingga tiga bulan.

“Punca kebakaran belum diketahui tetapi kakitangan kami memadamkan api secepat mungkin. Asap menyebabkan bayi lemas” katanya.

Jururawat yang bertugas menyedari kebakaran tercetus dari unit neonatal hospital lalu membunyikan penggera kebakaran.

Anggota bomba mengawal api kebakaran dari merebak ke bahagian lain di hospital, manakala pesakit lain dipindahkan ke tempat selamat. – Agensi


90 terbunuh, puluhan cedera serangan udara Russia terhadap Ukraine

KIEV, 22 Rejab 1443H, Khamis – Sekurang-kurangnya 40 orang awam terbunuh dan puluhan lagi cedera di Ukraine akibat serangan tembakan Russia, lapor Reuters.

Bagaimanapun, Kementerian Pertahanan Russia pula berkata, serangan udaranya ke atas Ukraine tidak menyasarkan bandar dan tak menimbulkan ancaman kepada orang awam.

Awal hari ini, Kiev berkata, sekurang-kurangnya lima pesawat Russia dan satu helikopter ditembak jatuh. Tindak balas Kiev juga didakwa mengorbankan 50 tentera Russia.

“Pada 24 Februari, lima pesawat dan sebuah helikopter penceroboh ditembak jatuh berhampiran kawasan Angkatan Bersama,” kata Komando Angkatan Bersama Ukraine di Facebook.

Sementara itu, Kementerian Pertahanan Russia menafikan pesawat atau kenderaan berperisainya telah musnah di Ukraine.

Kementerian itu berkata, ia telah meneutralkan pangkalan udara tentera Ukraine dan sistem pertahanan udaranya.

“Infrastruktur ketenteraan di pangkalan udara tentera Ukraine telah tidak berfungsi,” kata Kementerian Pertahanan dalam satu kenyataan disiarkan oleh agensi berita, yang menambah bahawa sistem pertahanan udara Kiev ‘dihapuskan’.

Tentera darat Russia pada hari ini menyeberang ke Ukraine dari beberapa arah – Chernigiv, Sumy, Luhansk dan Kharkiv – kata pengawal sempadan Ukraine, beberapa jam selepas Presiden Vladimir Putin mengumumkan pelancaran serangan besar.

Kereta kebal Russia dan peralatan berat lain melintasi sempadan di beberapa wilayah utara, serta dari semenanjung Crimea yang diilhakkan Kremlin di selatan, kata agensi itu.

Ia berkata, salah seorang anggota tenteranya maut dalam serangan tembakan di sepanjang sempadan Crimea, kematian tentera pertama yang disahkan secara rasmi dalam pencerobohan Russia.

Ukraine mengalami banyak korban dalam konflik lapan tahunnya dengan pemberontak yang disokong Russia di wilayah timur pemisah, tetapi telah melaporkan tiada kematian di sepanjang sempadan selatannya dengan Crimea selama beberapa tahun. – Agensi


KSN ucap takziah kepada keluarga Tun Ahmad Sarji

PUTRAJAYA, 19 Muharram 1443H, Sabtu – Ketua Setiausaha Negara (KSN) Tan Sri Mohd Zuki Ali mengucapkan takziah kepada keluarga mantan KSN Tun Ahmad Sarji Abdul Hamid yang meninggal dunia di sebuah hospital awal pagi ini.

“Pemergian Allahyarham adalah kehilangan besar buat negara melalui jasa dan bakti yang telah dicurahkan selama ini. Semoga roh Allahyarham dicucuri rahmatNya dan ditempatkan bersama para solihin. Al-Fatihah,” kata Mohd Zuki melalui satu hantaran di laman rasmi Facebooknya.

Allahyarham Ahmad Sarji berkhidmat sebagai KSN dari 1990 hingga 1996.

Menurut Mohd Zuki, Allahyarham Ahmad Sarji merupakan seorang tokoh pentadbir pentadbiran awam yang amat disegani serta dihormati sewaktu dalam perkhidmatan. – Bernama


Rejim Zionis semakin menggila, 6 rakyat Palestin dibunuh

TEBING BARAT, 2 Zulhijjah 1444H, Rabu – Serbuan tentera pengganas Israel di Bandar Jenin yang membunuh enam rakyat Palestin dan mencederakan 91 yang lain, digelar saksi mata sebagai “perang”, lapor Agensi Anadolu.

Mohammed Abu Hatab, 39, seorang penduduk Jenin, memberitahu bahawa mereka bangun pada awal pagi dengan bunyi tembakan yang kuat dan menyangka peperangan telah berlaku.

“Ia berlangsung hampir 10 jam. Rumah kami terkena peluru. Kemudian, berlaku pengeboman oleh helikopter. Bunyi pengeboman itu dahsyat. Letupan tidak pernah berhenti,” katanya.

Hatab juga berkata, kenderaan peribadi penduduk turut dirosakkan oleh tentera yang menyerbu.

Mahmud Sadi, seorang lagi penduduk di wilayah itu berkata, tentera haram Israel bertindak membalas dendam apabila menghadapi tentangan yang tidak dijangka daripada penduduk.

“Mereka menyerbu untuk menangkap orang kita. Mereka menghadapi tentangan dan beberapa askar mereka cedera,” katanya.

Sadi juga menegaskan bahawa tentera Israel tidak bersedia menghadapi tentangan daripada rakyat Palestin.

“Mereka mula menembak rambang tanpa mengira tempat, termasuk rumah, ambulans, dan wartawan,” katanya.

Menurut saksi dan imej yang dikongsi di media sosial di kawasan itu, helikopter Apache milik tentera pengganas Israel turut melanggar Masjid Munzir di Jenin.

Imej tersebut menunjukkan bahagian dalam Masjid itu rosak teruk, dengan dinding dan tiang penuh dengan lubang peluru dan tingkap pecah.

Enam rakyat Palestin terbunuh dan 91 lagi cedera, termasuk 23 dalam keadaan kritikal, apabila tentera Israel menyerbu Jenin awal Isnin, menurut Kementerian Kesihatan Palestin.

Tujuh askar Israel cedera dalam serangan hendap kenderaan berperisai semasa serbuan, menurut tentera Israel.

Sebuah helikopter tentera Israel melepaskan peluru berpandu ke arah bangunan kediaman semasa serbuan, menandakan penggunaan pertama pesawat tentera oleh Israel di Tebing Barat sejak 2002. -Agensi


UNAAM salur dana AS$16 juta kepada rakyat Afghanistan

KABUL, 28 Rabiulakhir 1443H, Jumaat – Bank Pusat Afghanistan, De Afghanistan Bank menerima AS$16 juta, sebahagian daripada bantuan kemanusian kepada negaranya.

Menerusi kenyataan rasmi, dana berkenaan disalurkan oleh Misi Bantuan Pertubuhan Bangsa-Bangsa kepada Afghanistan (UNAAM) untuk menguruskan perbelanjaan negara selain untuk bantuan kepada rakyat.

De Afghanistan Bank yang mempunyai kawalan terhadap sistem perbankan negara itu akan memindahkan sejumlah dana berkenaan ke bank antarabangsa Afghanistan dalam tempoh terdekat.

Bank Pusat juga turut memaklumkan operasi perbankan di negara itu bakal memulakan perkhidmatan seperti sedia kala dalam masa terdekat.

Bantuan yang diterima dilihat tepat pada masanya berikutaan sedang menghadapi krisis kewangan kritikal dan kemanusiaan akibat pengucupan nilai mata wang tempatan.

Pemberian dana dalam jumlah besar itu adalah kali pertama diterima sejak Taliban mengambil alih pentabiran negara, Ogos lalu selepas antarabangsa menghadkan penghantaran bantuan.

Terdahulu Bank Negara menyalurkan AS$280 juta bantuan kepada negara itu menerusi program Bantuan Makanan Sedunia (WFP) dan Tabung Kanak-Kanak Pertubuhan Bangsa-Bangsa Bersatu (UNICEF). – Agensi


Sebumbung dengan DAP, mampukah UMNO terus lantang perjuang Melayu?

BANGI, 19 Zulkaedah 1444H, Khamis – Cabaran UMNO mengembalikan keyakinan orang Melayu akan berterusan selepas parti itu sudi hidup ‘sebumbung’ dengan DAP dan kerajaan parti campuran.

Ini kerana, bukan semua ahli UMNO dapat menerima dan memahami langkah UMNO bersama Kerajaan Madani.

Lebih kritikal, mereka sukar menerima kenyataan UMNO berbaik dengan DAP khususnya.

Bahkan, ada ahli UMNO tidak berpuas hati apabila sebilangan pemimpin parti menggesa mereka mengundi DAP pada PRN akan datang.

Penganalisis politik UMT, Prof Madya Dr Mohd Izani Mohd Zain berkata, ketidakyakinan segelintir ahli UMNO terhadap kerjasama parti mereka dengan DAP sebenarnya bertitik tolak daripada pelbagai premis dan persoalan.

Antaranya, mampukah UMNO terus lantang memperjuangkan kepentingan orang Melayu dan Islam seperti dahulu.

Katanya, apabila semua parti politik dalam kerajaan melaksanakan penyederhanaan ideologi dan tuntutan asal perjuangan masing-masing, termasuk UMNO, parti Melayu itu masih diharap orang Melayu menjadi tempat berpayung memelihara soal survival Melayu dan Islam.

Atas sebab itu, beliau berpendapat, UMNO wajar mengimbangi tuntutan perjuangan asal dengan dasar bersama dipersetujui dalam Kerajaan Madani.

“Isu kalimah Allah membabitkan kepentingan orang Melayu dan Islam perlu disantuni UMNO dalam kerajaan sebaik-baiknya.

“Ini selari dengan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang menzahirkan kegusaran berhubung isu penggunaan kalimah Allah,” katanya menulis di Berita Harian.

Selain itu, Dr Mohd Izani berkata, tahap kepercayaan orang Melayu terhadap UMNO boleh dilihat menerusi keputusan PRN yang akan berlangsung kelak.

“Penerimaan rakyat khususnya orang Melayu terhadap UMNO dalam konteks Kerajaan Perpaduan akan dilihat dalam PRN di enam negeri tidak lama lagi.

“Kemenangan UMNO dalam PRN akan memberi makna sokongan orang Melayu dan pengundi kepada parti itu,” katanya.


Perkeso pinda akta untuk galak wanita kembali bekerja

KUALA LUMPUR, 3 Syaaban 1444H, Jumaat – Pertubuhan Keselamatan Sosial (Perkeso) akan meminda aktanya untuk membolehkan pemberian geran bersamaan 80 peratus daripada nilai gaji yang diinsuranskan pekerja bagi menggalakkan kaum wanita kembali bekerja, kata Perdana Menteri, Datuk Seri Anwar Ibrahim.

Beliau yang juga Menteri Kewangan berkata, dianggarkan lebih 130,000 wanita yang kembali bekerja selepas bersalin akan mendapat manfaat daripada geran itu yang melibatkan dana keseluruhan RM290 juta setahun.

Selain itu, beliau menyeru majikan supaya memainkan peranan untuk menyediakan pusat jagaan kanak-kanak di pejabat.

“Selama ini pusat jagaan hanya disediakan kerajaan, jadi kita harus pantau supaya syarikat-syarikat besar dan kaya sepatutnya menyediakan tempat untuk bayi dan kanak-kanak sementara ibu bekerja,” kata beliau ketika membentangkan Belanjawan 2023 di Dewan Rakyat, hari ini.

Anwar berkata, kerajaan akan menyediakan subsidi yuran taska sebanyak RM180 sebulan kepada penjawat awam, selain menaikkan had kelayakan pendapatan bulanan isi rumah yang layak daripada RM5,000 kepada RM7,000.

Bagi memperluas akses pendidikan awal kanak-kanak, beliau berkata, kerajaan akan meneruskan pembinaan 80 buah taska dan tabika Jabatan Kemajuan Masyarakat (KEMAS) termasuk 13 projek baharu.

Belanjawan 2023 memperuntukkan sejumlah RM388.1 bilion, dengan RM289.1 bilion untuk belanja mengurus, RM99 bilion belanja pembangunan termasuk RM2 bilion simpanan luar jangka.- Bernama


LGBT bertentangan agama, moral dan budaya

BANGI, 7 Syaaban 1443H, Khamis – Kerajaan memandang serius isu berkaitan lesbian, gay, biseksual dan transgender (LGBT) yang dilihat semakin membimbangkan mutakhir ini.

Menteri di Jabatan Perdana Menteri (Hal Ehwal Agama), Senator Datuk Idris Ahmad berkata, kegiatan itu bukan sahaja salah dari aspek undang-undang jenayah Syariah, bahkan juga dari aspek undang-undang sivil.

Tegasnya, di bawah Seksyen 377 Kanun Keseksaan, adalah menjadi satu kesalahan bagi mana-mana orang melakukan persetubuhan yang bertentangan dengan aturan fitrah.

“Negara ini berpegang kepada agama Islam sebagai agama Persekutuan yang menerapkan nilai moral berlandaskan adat, budaya serta agama, maka LGBT adalah bertentangan dengan agama, moral dan budaya Malaysia,” katanya seperti dilapor media tempatan, hari ini.

Beliau berkata demikian di Dewan Rakyat pada Khamis bagi menjawab soalan Che Alias Che Hamid (PAS – Kemaman) yang bertanya rancangan kerajaan menggubal suatu dasar khusus bagi membasmi penularan budaya LGBT yang semakin menular dalam negara.

Mengulas lanjut, Idris berkata, kerajaan melalui bekas Perdana Menteri, Tun Dr Mahathir Mohamad, sudah menegaskan dalam kenyataannya pada 16 Jun 2019 di Cambridge Union, United Kingdom, bahawa Malaysia bertegas tidak akan mengalah kepada sebarang tekanan untuk menerima amalan songsang dalam kalangan rakyat negara ini, terutama membabitkan unsur LGBT.

“Beliau juga menegaskan bahawa Malaysia seharusnya berpegang teguh kepada nilai-nilai moral berlandaskan adat, budaya dan agama yang sekian lama diterapkan di kalangan masyarakat tempatan.

“Justeru, kerajaan berharap agar isu sosial melibatkan golongan LGBT ini dapat diberikan perhatian oleh semua pihak termasuk NGO dan masyarakat awam,” katanya.

Selain itu, beliau berkata, kerajaan melalui Jabatan Kemajuan Islam Malaysia (Jakim) telah mengambil inisiatif dengan membangunkan Pelan Tindakan Sosial Islam (PTSI) 2019-2025 bagi menangani gejala sosial dalam kalangan masyarakat.

Ia membabitkan pelbagai isu seperti ketagihan dadah, remaja hamil (tidak berkahwin), pembuangan bayi, perceraian, gelandangan, penularan virus HIV/AIDS, ketagihan arak, seks bebas, sumbang mahram, jenayah juvana, amalan gaya hidup songsang dan sebagainya.

“Pelaksanaan PTSI juga mendukung Dasar Sosial Negara bawah Kementerian Pembangunan Wanita, Keluarga dan Masyarakat (KPWKM),” katanya.


Dewan Rakyat: 16 menteri dijangka gulung perbahasan titah diraja hari ini

KUALA LUMPUR, 15 Safar 1443H, Rabu – Seramai 16 menteri dijangka menggulung perbahasan Usul Menjunjung Kasih Titah Diraja berkaitan kementerian masing-masing pada persidangan Parlimen hari ini, setelah berakhirnya sesi perbahasan semalam yang berlangsung sejak 14 September lepas.

Menurut Aturan Urusan Mesyuarat persidangan Dewan Rakyat, antara kementerian yang terlibat adalah Kementerian Pertahanan, Kementerian Dalam Negeri, Kementerian Kewangan, Kementerian Pendidikan, Kementerian Kerja Raya dan Kementerian Komunikasi dan Multimedia.

Dalam pada itu, isu kajian semula gaji minimum, kes pelanggaran status makanan dan produk halal serta situasi pekerjaan belia ketika pandemik COVID-19 antara yang bakal dikupas semasa sesi Pertanyaan Bagi Jawab Lisan.

Semasa sesi soal jawab lisan itu, Nurul Izzah Anwar (PH-Permatang Pauh) bertanyakan Menteri Sumber Manusia mengenai tahap pelunasan komitmen kerajaan serta perincian usaha dalam kajian semula gaji minimum.

Datuk Seri Ahmad Maslan (BN-Pontian) pula bertanyakan Menteri Perdagangan Dalam Negeri dan Hal Ehwal Pengguna berkenaan langkah mengatasi dan jumlah kes pelanggaran status makanan serta produk halal sama ada yang diimport atau keluaran dalam negara.

Mesyuarat Penggal Keempat Parlimen ke-14 adalah sidang Parlimen yang pertama di bawah kerajaan pimpinan Perdana Menteri Datuk Seri Ismail Sabri Yaakob.

Persidangan Dewan Rakyat kali ini akan berlangsung selama 17 hari hingga 12 Oktober. – Bernama


MB Johor angkat sumpah hari ini?

BANGI, 12 Syaaban 1443H, Selasa – Menteri Besar Johor dijangka akan mengangkat sumpah di Istana Johor pada Selasa.

Ketua Bahagian UMNO Ketereh, Tan Sri Annuar Musa berkata, Pengerusi Barisan Nasional (BN), Datuk Seri Ahmad Zahid Hamidi telah menamakan satu calon untuk diperkenankan lantikan oleh Sultan Johor.

“Dijangka sebentar lagi, MB Johor akan mengangkat sumpah di Istana Johor. Pengerusi BN sudah pun menamakan satu calon untuk diperkenan perlantikan oleh DYMM Sultan Johor.

“Tahniah dan selamat menjalankan tugas,” katanya menerusi satu catatan di Twitter hari ini.

Persoalan mengenai siapa calon Menteri Besar Johor ke-19 terus menjadi tanda tanya apabila Ahmad Zahid mengunci mulut sebaik kembali daripada menghadap Sultan Johor, Sultan Ibrahim Iskandar, petang semalam.

Terdahulu, terdapat tiga nama yang telah disenarai pendek sebagai calon Menteri Besar selain Datuk Seri Hasni Mohammad, iaitu Datuk Onn Hafiz Ghazi (ADUN Machap) dan Datuk Mohd Puad Zarkashi (ADUN Rengit)

Sebelum ini, Pengerusi BN Johor mencadangkan kepimpinan BN memilih orang muda untuk memimpin negeri itu.

Menurut Hasni, cadangan tersebut selepas melihat sokongan dan kedudukan orang muda yang penting terhadap pembangunan negeri.


Umat Islam didiskriminasi dalam isu arak, solat Jumaat, pemakaian tudung

Oleh Siti Hafidah Abd Ghaffar

BANGI, 4 Jamadilawal 1443H, Khamis – Sekurang-kurangnya tiga isu perlu dipandang serius oleh kerajaan bagi memastikan pekerja muslim tidak didiskriminasi di tempat kerja.

Antara isu yang wajar diberi perhatian adalah pengendalian menjual arak, menunaikan solat Jumaat serta pemakaian tudung bagi wanita muslim.

Sehingga kini tidak kelihatan sebarang undang-undang melindung pekerja muslim meskipun kedudukan Islam sebagai agama Persekutuan.

Ekoran itu, Yang Dipertua Ikatan Muslimin Malaysia (ISMA) Bangi, Ustaz Bilal Jailani mendesak, ahli politik yang mewakili umat Islam di luar sana segera menggubal undang-undang bagi menangani isu berkenaan.

“Tolonglah gubal undang-undang yang tidak mendiskriminasikan muslim di tanah air mereka. Islam adalah agama Persekutuan. Jadi macam mana muslim didiskriminasi disebabkan tiga perkara ini?” soalnya.

Beliau berkata demikian ketika menjadi panel program Dimensi yang bertajuk ‘Jual Arak Jenayah, Namun Masih Berleluasa?’ yang disiarkan secara langsung di TV Pertiwi, malam ini.

Ditanya mengenai penyelesaian dalam menghentikan penjualan minuman keras, Ustaz Bilal berpendapat bahawa pihak berkuasa tempatan (PBT) memainkan peranan.

Jelasnya, PBT boleh mengawal selia isu ini melalui lesen yang diberikan.

“Arak ada dua jenis, satu minuman ringan yang mengandungi tiga hingga enam peratus alkohol, satu lagi enam peratus ke atas. Enam peratus ke atas yang ‘dibanned’ di KL.

“Dalam Akta Eksais 1976, tidak perlu apa-apa permit untuk menjual arak tiga-enam peratus.

“Justeru, (tindakan) paling cepat sekali PBT boleh masukkan peruntukan ini dalam permohonan lesen perniagaan,” katanya.


Penceroboh Israel cuba culik kanak-kanak Palestin

TEBING BARAT, 11 Zulkaedah 1443H, Sabtu – Penduduk haram Israel cuba menculik seorang kanak-kanak Palestin, di bandar Hebron Tebing Barat yang diduduki ketika serangan ke atas penduduk tempatan, lapor agensi berita Wafa.

Penyelaras kawasan Jawatankuasa Kebangsaan bagi Penentangan Tembok Apartheid dan Penempatan, Ratib Al-Jabour berkata, peneroka pelampau dari penempatan Ma’on dan Karmiel menyerbu bandar Yatta, yang berpusat di Masafer Yatta, di mana mereka menyerang penduduk Palestin.

Selain itu, mereka cuba menculik seorang kanak-kanak tetapi gagal selepas penduduk tempatan melawan, memaksa peneroka berundur.

Masafer Yatta terletak dalam Kawasan C, yang membentuk 60 peratus daripada Tebing Barat yang diduduki.

Ia berada di bawah kawalan ketenteraan dan pentadbiran Israel dan, akibatnya, negara pendudukan menyimpan kawasan itu sebahagian besarnya untuk faedah peneroka haram.

Pada masa sama, peneroka Israel memusnahkan tugu peringatan berhampiran Suleiman Al-Hathaleen, 69 tahun, yang terbunuh awal tahun ini selepas seorang peneroka Israel melanggarnya dengan sebuah kereta atas arahan tentera Israel.

Penduduk di situ kerap diserang peneroka haram dari penempatan Karmiel Israel, yang berkembang dengan mengorbankan tanah kampung itu.

Menurut statistik PBB, Israel telah merobohkan atau merampas 217 bangunan Palestin di Masafer Yatta sejak 2011, menyebabkan 608 orang Palestin dipindahkan. – Agensi


EU sumbang RM1.3 bilion sokongan kewangan untuk Palestin

RAMALLAH, 12 Rejab 1444H, Jumaat – Kesatuan Eropah (EU) mengumumkan pakej bantuan kewangan 2022 berjumlah RM1.3 bilion untuk rakyat Palestin.

Pengumuman itu dibuat EU dalam satu majlis menandatangani perjanjian yang diadakan di Ramallah dan turut dihadiri Presiden Palestin, Mahmoud Abbas.

Menurut EU, sejumlah RM924 juta akan diperuntukkan bagi menyokong perbelanjaan Pihak Berkuasa Palestin (PA) untuk elaun sosial, rujukan perubatan, gaji dan pencen serta projek di wilayah yang diduduki – sebagai tambahan kepada projek yang dibiayainya di Baitulmaqdis Timur.

Sementara itu, sebanyak RM139 juta pula akan disumbangkan untuk program peningkatan jumlah air minuman di Semenanjung Gaza, di mana kualiti serta kuantiti air per kapita kekal di bawah piawaian antarabangsa.

EU berkata, kira-kira RM125 juta juga diperuntukkan bagi menyokong perusahaan mikro, kecil dan sederhana (PKS) untuk memperoleh daya saing hijau, perniagaan tani pintar iklim, rangkuman kewangan luar bandar dan dasar alam sekitar.

Sebanyak RM557 juta pula akan membantu menangani keperluan penduduk Palestin di Baitulmaqdis Timur melalui program yang meliputi sektor pendidikan, kesihatan, sosial, pembangunan sektor swasta dan pemerkasaan masyarakat terhadap hak asasi manusia.

Katanya, sejumlah RM37 juta daripada pakej ini akan membantu meningkatkan akses infrastruktur sosial dan awam di Kawasan C.

Manakala, sebanyak RM23 juta akan menyokong akses kepada keadilan dan syarat untuk perbicaraan adil, bantuan guaman, pengkhususan undang-undang dan kehakiman serta menggalakkan penyertaan sivik untuk mengukuhkan kedaulatan undang-undang di Palestin.- Agensi


Parlimen lulus pindaan akta naikkan cuti paterniti kepada tujuh hari

KUALA LUMPUR, 18 Syaaban 1443H, Isnin – Dewan Rakyat hari ini meluluskan pindaan Akta Kerja 1955 (Akta 265), yang antara lain mencadangkan agar cuti paterniti dinaikkan daripada tiga kepada tujuh hari, selepas mendapat sokongan suara terbanyak.

Timbalan Menteri Sumber Manusia Datuk Awang Hashim ketika membentangkan Rang Undang-Undang Kerja (Pindaan) 2021 untuk bacaan kali kedua berkata ia bertujuan memberi ruang kepada pekerja lelaki yang isterinya bersalin supaya dapat menguruskan kelahiran anak dalam tempoh mencukupi.

“Cadangan ini juga selaras dengan Pekeliling Perkhidmatan Sumber Manusia Ceraian SR.5.4.2 yang menekankan konsep mengutamakan keluarga. Melalui pindaan ini, pekerja lelaki sektor swasta akan turut menikmati faedah yang sama seperti penjawat awam,” katanya.

Seramai 19 Ahli Parlimen daripada blok kerajaan dan pembangkang mengambil bahagian membahaskan rang undang-undang itu dengan kebanyakannya menyentuh isu cuti paterniti, cuti bersalin, gaji minimum serta buruh paksa.

Ahmad ketika menggulung rang undang-undang itu berkata, kelayakan cuti paterniti terhad kepada lima kali kelahiran tanpa mengira bilangan isteri dan cuti bermula pada hari isteri bersalin manakala pekerja lelaki, antara lain, perlu bekerja sekurang-kurangnya 12 bulan dengan majikan sama.

Beliau berkata, pindaan itu juga melibatkan pertambahan cuti bersalin dari 60 hari kepada 98 hari selaras Konvensyen Pertubuhan Buruh Antarabangsa (ILO).

Persidangan Dewan Rakyat hari ini turut meluluskan Rang Undang-Undang Kawalan Bekalan (Pindaan) 2021 bagi meminda Akta Kawalan Bekalan 1961 (Akta 122).

Rang undang-undang itu, yang dibentangkan Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid, diluluskan dengan lebih suara bersetuju selepas dibahas 14 Ahli Parlimen.

Antara lain, rang undang-undang itu bertujuan memberi kuasa kepada pengawal, pegawai bekalan, pegawai polis berpangkat tidak rendah daripada inspektor atau pegawai kastam untuk menahan tanpa waran orang yang dipercayai melakukan atau cuba melakukan kesalahan di bawah Akta 122.

Persidangan Dewan Rakyat bersambung esok. – Bernama


Mansuh hukuman mati tak beri kesan pada banduan akhir: Pakar

BANGI, 12 Zulkaedah 1443H, Ahad – Langkah kerajaan memansuhkan hukuman mati mandatori tidak memberi kesan kepada banduan akhir, berikutan prinsip pindaan undang-undang hanya membabitkan perkara ke hadapan.

Justeru, pemansuhan berkenaan hanyalah membabitkan hukuman yang bakal dikenakan terhadap pesalah, kata Pakar Perundangan Universiti Islam Antarabangsa Malaysia (UIAM), Profesor Dr Nik Ahmad Kamal Nik Mahmood.

“Ini bermaksud pemansuhan ini hanya melibatkan hukuman yang bakal dikenakan dan bukannya kepada pesalah yang telah dihukum, dituduh atau yang sedang dibicarakan di mahkamah.

“Namun, pesalah berkenaan berhak mendapat hukuman lain selepas Yang di-Pertuan Agong, sultan atau raja dan Yang Dipertua Negeri memberi pengampunan terhadap kesalahan yang dilakukan di dalam Wilayah Persekutuan dan negeri masing-masing atas nasihat Lembaga Pengampunan seperti diperuntukkan dalam Perkara 42 Perlembagaan Persekutuan,” katanya kepada Ismaweb.net, hari ini.

Beliau berkata demikian sebagai mengulas kenyataan Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar berhubung keputusan kerajaan bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah.

Keputusan berkenaan dicapai susulan pembentangan Laporan Kajian Hukuman Gantian Terhadap Hukuman Mati Mandatori pada mesyuarat Jemaah Menteri pada 8 Jun lepas.

Mengulas lanjut, Prof Nik Ahmad Kamal mencadangkan supaya akta dan mekanisme khusus diwujudkan sebagai transisi kepada hukuman gantian lain terhadap orang yang kena tuduh.

Perkara itu tegas beliau membabitkan 11 kesalahan hukuman mati mandatori kepada pesalah yang baharu dituduh atau sedang dibicarakan.

11 kesalahan yang membawa hukuman mati mandatori antaranya Seksyen 302 Kanun Keseksaan (kesalahan bunuh), Seksyen 121A Kanun Keseksaan (Kesalahan-kesalahan terhadap tubuh Yang di-Pertuan Agong, raja atau Yang Dipertua Negeri) dan Seksyen 3 Akta Senjata Api (Penalti Lebih Berat) 1971.


Dakwa parti perasuah, Tun M gesa tolak UMNO

BANGI, 9 Safar 1444H, Selasa – Tun Dr Mahathir Mohamad menggesa pengundi menolak UMNO pada Pilihan Raya Umum ke-15 (PRU15) nanti.

Pengerusi Penaja Gerakan Tanah Air (GTA) itu mendakwa, UMNO sekarang sudah beralih menjadi parti perasuah secara total – dari puncak pimpinan sehingga ke akar umbi.

Dakwanya, pucuk pimpinan UMNO sekarang terkenal di seluruh dunia sebagai perasuah, pencuri berbilion duit negara, penyalahguna kuasa, perosak pentadbiran negara dan penghancur UMNO itu sendiri.

“Rasuah, sogokan duit dibuat sehingga ahli Majlis Tertinggi, ketua bahagian, ketua cawangan, ahli biasa semua terlibat dengan rasuah tanpa malu.

“Walaupun ahli boleh singkir pemimpin yang menyeleweng, tetapi mereka tidak guna Perlembagaan UMNO untuk bersihkan parti.

“Sebaliknya mereka teruskan sokongan kuat kepada Presiden yang akhirnya di dapati bersalah dan di penjara,” dakwanya dalam kenyataan hari ini.

Dalam pada itu, Dr Mahathir yang juga Ahli Parlimen Langkawi menegaskan, pemenjaraan Datuk Seri Najib Razak tidak membersihkan UMNO.

Katanya, budaya UMNO bukan budaya parti di waktu ia ditubuh pada 11 Mei 1946 – yang menyelamat Tanah Melayu dari diambil alih oleh British, bukan yang berjaya merebut kemerdekaan negara dan kemudian telah bangun negara sehingga terkenal sebagai Harimau Asia.

“Sebab itu UMNO perlu dikalahkan dan diganti dengan parti Melayu yang memegang kuat kepada prinsip perjuangan orang Melayu untuk bangsa, negara dan agama.

“Saya, bekas Presiden UMNO dan ahli UMNO di waktu ia ditubuh pada 1946, menyeru supaya parti yang bernama UMNO sekarang ini ditolak sepenuhnya.

“Saya sedih. Tetapi yang benar saya perlu terima. Parti saya dahulu sudah hancur kerana kepercayaan bahawa ‘Cash is King’,” katanya.


Surat SUA UMNO, usaha sekongkol dengan Anwar, DAP?

BANGI, 6 Jamadilakhir 1442H, Selasa – Ahli Parlimen Ketereh, Tan Sri Annuar Musa meminta Setiausaha Agung UMNO menarik balik surat yang menyatakan persetujuan menggesa Yang di-Pertuan Agong memanggil sidang Parlimen.

Beliau menyifatkan tindakan Datuk Seri Ahmad Maslan – menulis surat kepada Ahli Parlimen UMNO – sebagai  satu kesilapan besar dalam mentafsirkan perkara berkaitan iaitu Fasal 150(3) Perlembagaan Persekutuan.

Ini kerana, katanya, kaedah pengisytiharan darurat dan perjalanan legislatif ketika tempoh itu ada termaktub dalam Perlembagaan Persekutuan dengan cukup jelas.

Annuar berkata, Perkara 150(3) yang dirujuk adalah bermaksud untuk membentangkan (bagi tujuan pemakluman kepada Parlimen) mengenai Proklamasi dan Ordinan atau Undang-Undang yang dibuat bagi tujuan pengisytiharan darurat.

“Perkara 150(3) adalah bermaksud Proklamasi dan Ordinan perlu dibentang setelah Parlimen bersidang.

“Fasal 150(3) tidak menyatakan atau tidak bermaksud mensyaratkan Parlimen bersidang secepat mungkin atau mewajibkan Parlimen bersidang serta-merta selepas proklamasi darurat dibuat oleh Yang di-Pertuan Agong,” katanya dalam kenyataan, hari ini.

Bagi maksud Fasal 150(3), beliau berkata, Parlimen bersidang untuk merungkai Proklamasi Darurat yang telah dibuat atau Ordinan yang dibuat ketika darurat sekiranya ia tidak dibatalkan terlebih dahulu – iaitu sebelum Parlimen dipanggil bersidang.

“YB Datuk Seri seharusnya faham, setelah proklamasi dibuat di bawah Perkara 150(1) Perlembagaan Persekutuan, Parlimen tidak lagi bersidang.

“Parlimen hanya boleh bersidang selepas tamat tempoh darurat (1 Ogos 2021) seperti yang dinyatakan dalam Seksyen 14 Ordinan Darurat (Kuasa-Kuasa Perlu) 2021,” katanya.

Annuar yang juga bekas Setiausaha Agung UMNO berkata, tindakan Ahmad Maslan itu turut bercanggah dengan kenyataan Presiden UMNO, Datuk Seri Ahmad Zahid Hamidi dan tidak diputuskan oleh parti.

Katanya, kenyataan akhbar Ahmad Zahid bertarikh 12 Januari adalah menjunjung titah Yang di-Pertuan Agong memperkenankan pengisytiharan darurat.

“Kalau sudah menjunjng titah dan itu keputusan parti, mengapa pula YB Datuk Seri cuba membelakangi kenyataan rasmi Presiden parti?

“Surat YB Datuk Seri adalah suatu pelanggaran etika berorganisasi, menghina keputusan parti dan boleh ditafsirkan sebagai percubaan menderhaka kepada Yang di-Pertuan Agong,” katanya.

Malah, Annuar menganggap ia juga sebagai satu usaha jelas untuk terus bersekongkol dengan ketua pembangkang, Datuk Seri Anwar Ibrahim dan DAP yang sebelum ini meminta perkara sama dilakukan oleh Ahli Parlimen.

“Ini jelas bercanggah dengan ketetapan parti.

“Justeru, saya meminta YB Datuk Seri menarik balik surat tersebut dan saya tidak bersetuju sama sekali dengan tindakan yang tidak ‘constitutional’ serta bercanggah dengan dasar dan keputusan MKT parti,” katanya.


Dr Noor Hisham rayu orang ramai duduk di rumah

KUALA LUMPUR, 2 Zulkaedah 1442H, Ahad – Ketua Pengarah Kesihatan, Tan Sri Dr Noor Hisham Abdullah merayu orang ramai untuk tetap berada di rumah bagi mengekang penyebaran virus COVID-19.

Beliau meminta orang ramai untuk membantu Kementerian Kesihatan melaksanakan peranan mereka selama dua minggu ke depan sepanjang tempoh Perintah Kawalan Pergerakan (PKP) 3.0.

“Sila duduk di rumah, kerana jika anda dan keluarga dijangkiti COVID-19, kita tidak ada katil Unit Rawatan Rapi (ICU) yang mencukupi.

“Kalau terpaksa keluar rumah kerana urusan penting, patuhilah kepada segala SOP, elakkan 3S dan amalkan 3W.

“Bantulah kita untuk membantu anda sekeluarga,” katanya di laman Facebook dan Twitter rasminya.

Terdahulu, Menteri Pertahanan Kanan, Datuk Seri Ismail Sabri Yaakob pada hari Jumaat mengumumkan bahawa sekatan pergerakan penuh dilanjutkan selama dua minggu lagi dari 15 Jun hingga 28 Jun.

Ini disebabkan oleh keadaan COVID-19 di negara ini di mana kes harian terus mencatat lebih daripada 5,000 jangkitan baru sehari.

Keputusan untuk meneruskan PKP 3.0 dibuat setelah kementerian membuat cadangan itu dalam mesyuarat Majlis Keselamatan Negara khas yang dipengerusikan oleh Perdana Menteri, Tan Sri Muhyiddin Yassin.


14 maut, 40 cedera letupan bom trak di Syria

BEIRUT, 18 Safar 1442H, Selasa – Sekurang-kurangnya 14 orang maut selepas sebuah trak berisi bom meletup di bandar Al-Bab yang dikuasai Turki di barat laut Syria, kata pemantau perang, aktivis dan anggota perubatan.

Letupan pada hari Selasa berhampiran stesen bas juga mencederakan kira-kira 40 orang, ada di antaranya parah, kata Pemantau Hak Asasi Manusia yang berpusat di Britain.

Pertahanan Awam Syria yang juga dikenali sebagai Helmet Putih berkata, operasi menyelamat sedang dijalankan.

Menurut saksi, letupan itu berlaku apabila sebuah trak bom meletup di kawasan sesak di bandar yang dikawal oleh puak pemberontak yang disokong Turki.

Video dan foto yang diedarkan oleh aktivis di media sosial menunjukkan asap tebal dari lokasi letupan bersama dengan kebakaran serta bangunan rosak. – Agensi